title: Απόφαση 2010/88/ΚΕΠΠΑ/ΔΕΥ του Συμβουλίου, της 30ής Νοεμβρίου 2009 , σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Ιαπωνίας για την αμοιβαία δικαστική συνδρομή επί ποινικών υποθέσεων

text:
               12.2.2010

               EL

               Επίσημη Εφημερίδα της Ευρωπαϊκής Ένωσης

               L 39/19

         ΑΠΌΦΑΣΗ 2010/88/ΚΕΠΠΑ/ΔΕΥ ΤΟΥ ΣΥΜΒΟΥΛΊΟΥ
   της 30ής Νοεμβρίου 2009
   σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Ιαπωνίας για την αμοιβαία δικαστική συνδρομή επί ποινικών υποθέσεων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως τα άρθρα 24 και 38,
   Εκτιμώντας τα ακόλουθα:

               (1)

               Στις 26-27 Φεβρουαρίου 2009, το Συμβούλιο αποφάσισε να εξουσιοδοτήσει την προεδρία, επικουρούμενη από την Επιτροπή, να αρχίσει διαπραγματεύσεις για συμφωνία μεταξύ της Ευρωπαϊκής Ένωσης και της Ιαπωνίας για την αμοιβαία δικαστική συνδρομή επί ποινικών υποθέσεων. Οι διαπραγματεύσεις ήσαν επιτυχείς και έχει συνταχθεί συμφωνία.

               (2)

               Δεδομένου ότι δεν υφίστανται διμερείς συνθήκες αμοιβαίας δικαστικής συνδρομής μεταξύ των κρατών μελών και της Ιαπωνίας, η Ευρωπαϊκή Ένωση επιδιώκει να θεσπίσει ουσιαστικότερη συνεργασία μεταξύ των κρατών μελών της και της Ιαπωνίας στον τομέα της αμοιβαίας δικαστικής συνδρομής επί ποινικών υποθέσεων.

               (3)

               Η συμφωνία θα πρέπει να υπογραφεί, με την επιφύλαξη της σύναψής της σε μεταγενέστερη ημερομηνία,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή της συμφωνίας μεταξύ της Ευρωπαϊκής Ένωσης και της Ιαπωνίας για την αμοιβαία δικαστική συνδρομή επί ποινικών υποθέσεων εγκρίνεται εξ ονόματος της Ευρωπαϊκής Ένωσης, με την επιφύλαξη της σύναψης της εν λόγω συμφωνίας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ευρωπαϊκής Ένωσης, με την επιφύλαξη της σύναψής της.

      Βρυξέλλες, 30 Νοεμβρίου 2009.

            Για το Συμβούλιο

            Η Πρόεδρος

         B. ASK

    ---documentbreak---

               12.2.2010

               EL

               Επίσημη Εφημερίδα της Ευρωπαϊκής Ένωσης

               L 39/20

         ΜΕΤΑΦΡΑΣΗ
   ΣΥΜΦΩΝΊΑ
   μεταξύ της Ευρωπαϊκής Ένωσης και της Ιαπωνίας για την αμοιβαία δικαστική συνδρομή επί ποινικών υποθέσεων
   Η ΕΥΡΩΠΑΪΚΗ ΕΝΩΣΗ,
   και
   Η ΙΑΠΩΝΙΑ,
   ΕΠΙΘΥΜΩΝΤΑΣ να καθιερώσουν αποτελεσματικότερη συνεργασία μεταξύ των κρατών μελών της Ευρωπαϊκής Ένωσης και της Ιαπωνίας στον τομέα της αμοιβαίας δικαστικής συνεργασίας σε ποινικές υποθέσεις,
   ΕΠΙΘΥΜΩΝΤΑΣ να συμβάλει η συνεργασία αυτή στην καταπολέμηση του εγκλήματος,
   ΕΠΙΒΕΒΑΙΩΝΟΝΤΑΣ τη δέσμευσή τους για σεβασμό της δικαιοσύνης, των αρχών του κράτους δικαίου και της δημοκρατίας, και της ανεξαρτησίας της δικαιοσύνης,
   ΣΥΜΦΩΝΗΣΑΝ ΤΑ ΕΞΗΣ:
   Άρθρο 1
   Αντικείμενο και στόχος
   1.   Το προς ό η αίτηση κράτος παρέχει, κατ’ αίτηση του αιτούντος κράτους, αμοιβαία δικαστική συνδρομή (εφεξής «συνδρομή») σε σχέση με έρευνες, διώξεις και άλλες διαδικασίες, συμπεριλαμβανομένων των δικαστικών διαδικασιών, σε ποινικές υποθέσεις, σύμφωνα με τις διατάξεις της παρούσας συμφωνίας.
   2.   Η παρούσα συμφωνία δεν εφαρμόζεται στην έκδοση, τη μεταφορά διαδικασιών σε ποινικές υποθέσεις και την εκτέλεση ποινών εκτός από τις δημεύσεις που προβλέπονται στο άρθρο 25.
   Άρθρο 2
   Ορισμοί
   Για τους σκοπούς της παρούσας συμφωνίας, νοούνται ως:
   α)   «συμβαλλόμενα μέρη»: η Ευρωπαϊκή Ένωση και η Ιαπωνία·
   β)   «κράτος μέλος»: κράτος μέλος της Ευρωπαϊκής Ένωσης·
   γ)   «κράτος»: κράτος μέλος ή η Ιαπωνία·
   δ)   «στοιχεία»: τα έγγραφα, τα αρχεία και άλλες αποδείξεις·
   ε)   «περιουσία»: τα περιουσιακά στοιχεία κάθε είδους, ενσώματα ή ασώματα, κινητά ή ακίνητα, υλικά ή άυλα, καθώς και τα νομικά έγγραφα ή μέσα που υποδεικνύουν τίτλο ιδιοκτησίας ή δικαιώματα προς απόκτηση τέτοιων περιουσιακών στοιχείων·
   στ)   «όργανο»: οποιοδήποτε περιουσιακό στοιχείο που χρησιμοποιείται ή προορίζεται να χρησιμοποιηθεί, καθ’ οποιονδήποτε τρόπο, εν όλω ή εν μέρει, για τη διάπραξη αξιόποινης πράξης·
   ζ)   «προϊόντα του εγκλήματος»: οποιαδήποτε περιουσιακά στοιχεία που απορρέουν ή έχουν αποκτηθεί, άμεσα ή έμμεσα, από τη διάπραξη αξιόποινης πράξης·
   η)   «δέσμευση ή κατάσχεση»: η προσωρινή απαγόρευση της μεταβίβασης, μετατροπής, διάθεσης ή μετακίνησης περιουσιακού στοιχείου ή η προσωρινή ανάληψη της φύλαξης ή του ελέγχου περιουσιακού στοιχείου βάσει διαταγής δικαστηρίου ή άλλης αρμόδιας δικαστικής αρχής και
   θ)   «δήμευση», συμπεριλαμβανομένης, εφόσον ενδείκνυται, της έκπτωσης δικαιώματος: η ποινή ή το μέτρο που επιβλήθηκε από δικαστήριο ή δικαστική αρχή έπειτα από δίκη για ποινικό αδίκημα ή αδικήματα, η οποία κατέληξε στην οριστική αποστέρηση περιουσίας.
   Άρθρο 3
   Πεδίο της συνδρομής
   Η συνδρομή περιλαμβάνει τα εξής:

               α)

               λήψη μαρτυρικών καταθέσεων ή δηλώσεων·

               β)

               διεξαγωγή της συνεδρίασης με εικονοδιάσκεψη·

               γ)

               απόκτηση στοιχείων, μεταξύ άλλων με την εκτέλεση έρευνας και κατάσχεσης·

               δ)

               απόκτηση αρχείων, εγγράφων ή εκθέσεων σχετικά με τραπεζικούς λογαριασμούς·

               ε)

               εξέταση προσώπων, στοιχείων ή τόπων·

               στ)

               εντοπισμός ή ταυτοποίηση προσώπων, στοιχείων ή τόπων·

               ζ)

               παροχή στοιχείων τα οποία κατέχουν οι νομοθετικές, διοικητικές ή δικαστικές αρχές του προς ό η αίτηση κράτους καθώς και οι αρχές τοπικής αυτοδιοίκησης του εν λόγω κράτους·

               η)

               επίδοση ή κοινοποίηση εγγράφων για την ενημέρωση προσώπου όσον αφορά πρόσκληση να εμφανισθεί στο αιτούν κράτος·

               θ)

               προσωρινή μεταγωγή κρατουμένου για μαρτυρική κατάθεση ή άλλους αποδεικτικούς σκοπούς·

               ι)

               συνδρομή σε διαδικασίες σχετικές με τη δέσμευση ή την κατάσχεση και τη δήμευση των προϊόντων ή οργάνων και

               ια)

               οποιαδήποτε άλλη συνδρομή που επιτρέπεται από το δίκαιο του προς ό η αίτηση κράτους και έχει συμφωνηθεί μεταξύ του κράτους μέλους και της Ιαπωνίας.

         Άρθρο 4
   Ορισμός και πεδία ευθύνης των κεντρικών αρχών
   Κάθε κράτος ορίζει την κεντρική αρχή, δηλαδή την αρχή που είναι υπεύθυνη για την αποστολή, την παραλαβή αιτήσεων συνδρομής και την απάντηση στις αιτήσεις αυτές, την εκτέλεση των αιτήσεων αυτών ή τη διαβίβασή τους στις αρχές που είναι αρμόδιες για την εκτέλεση των σχετικών αιτήσεων σύμφωνα με το δίκαιο του συγκεκριμένου κράτους. Οι κεντρικές αρχές είναι οι αρχές που απαριθμούνται στο παράρτημα Ι της παρούσας συμφωνίας.
   Άρθρο 5
   Επικοινωνία μεταξύ κεντρικών αρχών
   1.   Οι αιτήσεις συνδρομής δυνάμει της παρούσας συμφωνίας αποστέλλονται από την κεντρική αρχή του αιτούντος κράτους στην κεντρική αρχή του προς ό η αίτηση κράτους.
   2.   Οι κεντρικές αρχές των κρατών μελών και της Ιαπωνίας επικοινωνούν απευθείας μεταξύ τους για τους σκοπούς της παρούσας συμφωνίας.
   Άρθρο 6
   Αρμόδιες αρχές από τις οποίες προέρχονται οι αιτήσεις
   Οι αρχές που είναι αρμόδιες δυνάμει του δικαίου των κρατών και από τις οποίες προέρχονται οι αιτήσεις συνδρομής σύμφωνα με την παρούσα συμφωνία περιλαμβάνονται στο παράρτημα ΙΙ της παρούσας συμφωνίας.
   Άρθρο 7
   Επικύρωση
   Τα έγγραφα που διαβιβάζονται από ένα κράτος δυνάμει της παρούσας συμφωνίας και πιστοποιούνται με υπογραφή ή σφραγίδα αρμόδιας αρχής ή της κεντρικής αρχής του κράτους δεν χρειάζονται επικύρωση.
   Άρθρο 8
   Αιτήσεις συνδρομής
   1.   Το αιτούν κράτος υποβάλλει την αίτησή του εγγράφως.
   2.   Το αιτούν κράτος μπορεί, σε επείγουσες περιπτώσεις, αφού έλθει σε επαφή με το προς ό η αίτηση κράτος, να υποβάλει αίτηση με οποιονδήποτε άλλο αξιόπιστο τρόπο επικοινωνίας, συμπεριλαμβανομένου του φαξ ή του ηλεκτρονικού ταχυδρομείου. Στις περιπτώσεις αυτές, το αιτούν κράτος παρέχει εγγράφως πρόσθετη επιβεβαίωση της αίτησης το ταχύτερο δυνατόν, εφόσον το απαιτεί το προς ό η αίτηση κράτος.
   3.   Στην αίτηση περιλαμβάνονται τα εξής:

               α)

               το όνομα της αρμόδιας αρχής που διεξάγει την έρευνα, δίωξη ή άλλη διαδικασία, συμπεριλαμβανομένης της δικαστικής διαδικασίας·

               β)

               τα γεγονότα σχετικά με το αντικείμενο της έρευνας, δίωξης ή άλλης διαδικασίας. συμπεριλαμβανομένης της δικαστικής διαδικασίας·

               γ)

               η φύση και το στάδιο της έρευνας, δίωξης ή άλλης διαδικασίας, συμπεριλαμβανομένης της δικαστικής διαδικασίας·

               δ)

               το κείμενο ή έκθεση περί του σχετικού δικαίου, συμπεριλαμβανομένων των εφαρμοστέων ποινών του αιτούντος κράτους·

               ε)

               περιγραφή της ζητούμενης συνδρομής και

               στ)

               περιγραφή του σκοπού της ζητούμενης συνδρομής.

         4.   Η αίτηση περιλαμβάνει, στον βαθμό του δυνατού και σχετικά με την αιτούμενη συνδρομή, τα εξής:

               α)

               πληροφορίες σχετικά με την ταυτότητα και τον τόπο όπου ευρίσκεται οποιοδήποτε πρόσωπο από το οποίο ζητούνται μαρτυρική κατάθεση, δήλωση ή στοιχεία·

               β)

               κατάλογο ερωτήσεων για το πρόσωπο από το οποίο ζητείται μαρτυρική κατάθεση ή δήλωση·

               γ)

               σαφή περιγραφή των προσώπων ή τόπων που θα πρέπει να ερευνηθούν και των στοιχείων που θα πρέπει να ζητηθούν·

               δ)

               περιγραφή των λόγων για τους οποίους το αιτούν κράτος θεωρεί ότι τα αιτούμενα αρχεία, έγγραφα ή εκθέσεις τραπεζικών λογαριασμών είναι σχετικά και αναγκαία για τον σκοπό της διερεύνησης του αδικήματος και άλλες πληροφορίες που ενδέχεται να διευκολύνουν την εκτέλεση της αίτησης·

               ε)

               πληροφορίες όσον αφορά τα πρόσωπα, τα στοιχεία ή τους τόπους που θα πρέπει να εξετασθούν·

               στ)

               πληροφορίες όσον αφορά τα πρόσωπα, τα στοιχεία ή τους τόπους που θα πρέπει να εντοπισθούν ή να ταυτοποιηθούν·

               ζ)

               πληροφορίες σχετικά με την ταυτότητα προσώπου προς το οποίο θα πρέπει να γίνει επίδοση ή κοινοποίηση εγγράφου ή το οποίο θα πρέπει να ενημερωθεί σχετικά με πρόσκληση, καθώς και τον τόπο στον οποίο ευρίσκεται το πρόσωπο αυτό, τη σχέση του εν λόγω προσώπου με τη διαδικασία και τον τρόπο με τον οποίο πρέπει να γίνει η επίδοση ή κοινοποίηση·

               η)

               πληροφορίες σχετικά με τα επιδόματα και τα έξοδα που θα δικαιούται το πρόσωπο το οποίο επιδιώκεται να εμφανισθεί ενώπιον της αρμόδιας αρχής στο αιτούν κράτος και

               θ)

               ακριβή περιγραφή των προϊόντων ή οργάνων, του τόπου στον οποίο ευρίσκονται, της ταυτότητας του κατόχου τους.

         5.   Η αίτηση, στο βαθμό του αναγκαίου, περιλαμβάνει επίσης τα εξής:

               α)

               περιγραφή οποιασδήποτε ιδιαίτερης μεθόδου ή διαδικασίας που θα πρέπει να ακολουθηθεί κατά την εκτέλεση της αίτησης·

               β)

               περιγραφή των λόγων για τους οποίους η αίτηση έχει εμπιστευτικό χαρακτήρα και

               γ)

               οποιαδήποτε άλλη πληροφορία που θα ήταν σκόπιμο να γνωστοποιηθεί στο προς ό η αίτηση κράτος ώστε να διευκολυνθεί η εκτέλεση της αίτησης.

         6.   Εάν το προς ό η αίτηση κράτος κρίνει ότι οι πληροφορίες που περιέχονται στην αίτηση συνδρομής δεν επαρκούν σύμφωνα με τις απαιτήσεις της παρούσας συμφωνίας ώστε να μπορέσει να εκτελεσθεί η αίτηση, το προς ό η αίτηση κράτος μπορεί να ζητήσει να του παρασχεθούν πρόσθετες πληροφορίες.
   Άρθρο 9
   Γλώσσα
   Η αίτηση και οποιαδήποτε συνημμένα σε αυτήν έγγραφα συνοδεύονται από μετάφραση σε μια επίσημη γλώσσα του προς ό η αίτηση κράτους ή σε όλες, ή, σε επείγουσες περιπτώσεις, σε γλώσσα που προσδιορίζεται στο παράρτημα ΙΙΙ της παρούσας συμφωνίας.
   Άρθρο 10
   Εκτέλεση των αιτήσεων
   1.   Το προς ό η αίτηση κράτος εκτελεί ταχέως την αίτηση σύμφωνα με τις σχετικές διατάξεις της παρούσας συμφωνίας. Οι αρμόδιες αρχές του προς ό η αίτηση κράτους λαμβάνουν κάθε δυνατό μέτρο προκειμένου να εξασφαλίσουν την εκτέλεση της αίτησης.
   2.   Η αίτηση εκτελείται με τη χρήση μέτρων που είναι σύμφωνα προς το δίκαιο του προς ό η αίτηση κράτους. Η ειδική μέθοδος ή διαδικασία που περιγράφονται στην αίτηση σύμφωνα με το άρθρο 8 παράγραφος 4 στοιχείο ζ) ή παράγραφος 5 στοιχείο α) ακολουθούνται στον βαθμό που δεν αντιβαίνουν προς το δίκαιο του προς ό η αίτηση κράτους και εφόσον αυτό είναι εφικτό στην πράξη. Στην περίπτωση κατά την οποία η εκτέλεση της αίτησης κατά τρόπο ή διαδικασία που περιγράφεται στην αίτηση δημιουργεί πρακτικό πρόβλημα για το προς ό η αίτηση κράτος, το προς ό η αίτηση κράτος διαβουλεύεται με το αιτούν κράτος προς επίλυση του πρακτικού προβλήματος.
   3.   Εάν η εκτέλεση της αίτησης θεωρείται ότι παρεμβαίνει σε εκκρεμή έρευνα, δίωξη ή άλλη διαδικασία, συμπεριλαμβανομένης της δικαστικής διαδικασίας, στο προς ό η αίτηση κράτος, το προς ό η αίτηση κράτος μπορεί να αναβάλει την εκτέλεση. Το προς ό η αίτηση κράτος ενημερώνει το αιτούν κράτος για τους λόγους της αναβολής και διαβουλεύεται μαζί του για την περαιτέρω διαδικασία. Το προς ό η αίτηση κράτος, αντί να αναβάλει την εκτέλεση, μπορεί να την εξαρτήσει από όρους τους οποίους κρίνει αναγκαίους έπειτα από διαβουλεύσεις με το αιτούν κράτος. Εάν το αιτούν κράτος δεχθεί τους όρους αυτούς, το αιτούν κράτος συμμορφώνεται προς αυτούς.
   4.   Το προς ό η αίτηση κράτος καταβάλλει κάθε προσπάθεια προκειμένου να παραμείνουν εμπιστευτικά το γεγονός ότι υποβλήθηκε αίτηση, το περιεχόμενό της, η έκβαση της εκτέλεσης της αίτησης καθώς και άλλες συναφείς πληροφορίες για την εκτέλεση της αίτησης, εφόσον αυτή η εμπιστευτικότητα του ζητηθεί από το αιτούν κράτος. Εάν μια αίτηση δεν μπορεί να εκτελεσθεί χωρίς αποκάλυψη των προαναφερόμενων πληροφοριών, το προς ό η αίτηση κράτος πληροφορεί σχετικά το αιτούν κράτος, το οποίο εν συνεχεία αποφασίζει εάν η αίτηση θα πρέπει παρ’ όλα αυτά να εκπληρωθεί.
   5.   Το προς ό η αίτηση κράτος απαντά σε εύλογες ερωτήσεις του αιτούντος κράτους όσον αφορά την πρόοδο εκτέλεσης της αίτησης.
   6.   Το προς ό η αίτηση κράτος ενημερώνει ταχέως το αιτούν κράτος για την έκβαση της εκτέλεσης της αίτησης και παρέχει στο αιτούν κράτος τις μαρτυρικές καταθέσεις, δηλώσεις ή στοιχεία που αποκτήθηκαν ως αποτέλεσμα της εκτέλεσης, συμπεριλαμβανομένης κάθε απαίτησης προσώπου από το οποίο ζητούνται μαρτυρικές καταθέσεις, δηλώσεις ή στοιχεία όσον αφορά ασυλία, ανικανότητα ή προνόμιο δυνάμει του δικαίου του αιτούντος κράτους.. Το προς ό η αίτηση κράτος παρέχει το πρωτότυπο των αρχείων ή εγγράφων ή, εάν υπάρχουν εύλογοι λόγοι, επικυρωμένα αντίγραφά τους. Εάν η αίτηση δεν μπορεί να εκτελεσθεί εν όλω ή εν μέρει, το προς ό η αίτηση κράτος ενημερώνει το αιτούν κράτος για τους σχετικούς λόγους.
   Άρθρο 11
   Λόγοι άρνησης της συνδρομής
   1.   Η άρνηση συνδρομής είναι δυνατή εφόσον το προς ό η αίτηση κράτος κρίνει ότι:

               α)

               η αίτηση αφορά πολιτικό αδίκημα, ή συναφές προς αυτό αδίκημα·

               β)

               η εκτέλεση της αίτησης είναι πιθανόν να θέσει σε κίνδυνο την κυριαρχία, την ασφάλεια, τη δημόσια τάξη ή άλλα ζωτικά συμφέροντά του. Για τους σκοπούς του παρόντος εδαφίου, το προς ό η αίτηση κράτος μπορεί να θεωρήσει ότι η εκτέλεση αίτησης που αφορά αδίκημα το οποίο επισύρει θανατική ποινή δυνάμει του δικαίου του αιτούντος κράτους, ή, στις σχέσεις μεταξύ ενός κράτους μέλους, όπως περιγράφεται στο παράρτημα ΙV της παρούσας συμφωνίας, και της Ιαπωνίας, ένα αδίκημα το οποίο επισύρει ισόβια κάθειρξη δυνάμει του δικαίου του αιτούντος κράτους, θα μπορούσε να θίξει ουσιαστικά συμφέροντα του προς ό η αίτηση κράτους, εκτός εάν το προς ό η αίτηση κράτος και το αιτούν κράτος συμφωνήσουν για τους όρους δυνάμει των οποίων μπορεί να εκτελεστεί η αίτηση·

               γ)

               υπάρχουν εύλογοι λόγοι ώστε να θεωρηθεί ότι η αίτηση συνδρομής αποσκοπεί στη δίωξη ή τιμωρία προσώπου λόγω της φυλής, της θρησκείας, της ιθαγένειας, της εθνοτικής καταγωγής, των πολιτικών φρονημάτων ή του φύλου του ή ότι η θέση του προσώπου αυτού μπορεί να επιδεινωθεί για οποιονδήποτε από τους προαναφερόμενους λόγους·

               δ)

               το πρόσωπο το οποίο αφορά η ποινική έρευνα, δίωξη ή άλλη διαδικασία, συμπεριλαμβανομένης της δικαστικής διαδικασίας, για την οποία ζητείται συνδρομή, στο αιτούν κράτος έχει καταδικασθεί ή αθωωθεί ήδη με οριστική απόφαση για τα ίδια γεγονότα σε άλλο κράτος μέλος ή στη Ιαπωνία, ή

               ε)

               η αίτηση δεν πληροί τις απαιτήσεις της παρούσας συμφωνίας.

         2.   Το προς ό η αίτηση κράτος μπορεί να αρνηθεί συνδρομή η οποία θα απαιτούσε μέτρα καταναγκασμού σύμφωνα με το δίκαιό του εάν κρίνει ότι η συμπεριφορά την οποία αφορά η έρευνα, δίωξη ή άλλη διαδικασία, συμπεριλαμβανομένης της δικαστικής διαδικασίας, στο αιτούν κράτος δεν θα συνιστούσε αξιόποινη πράξη σύμφωνα με το δίκαιο του προς ό η αίτηση κράτους. Στις σχέσεις μεταξύ Ιαπωνίας και δύο κρατών μελών, όπως περιγράφεται στο παράρτημα ΙV της παρούσας συμφωνίας, είναι δυνατή η άρνηση συνδρομής εάν το προς ό η αίτηση κράτος κρίνει ότι η συμπεριφορά την οποία αφορά η έρευνα, δίωξη ή άλλη διαδικασία, συμπεριλαμβανομένης της δικαστικής διαδικασίας, στο αιτούν κράτος δεν θα συνιστούσε αξιόποινη πράξη σύμφωνα με το δίκαιο του προς ό η αίτηση κράτους.
   3.   Δεν χωρεί άρνηση συνδρομής για λόγους τραπεζικού απορρήτου.
   4.   Το προς ό η αίτηση κράτος, πριν αρνηθεί συνδρομή σύμφωνα με το παρόν άρθρο, διαβουλεύεται με το αιτούν κράτος εφόσον το προς ό η αίτηση κράτος κρίνει ότι η συνδρομή αυτή μπορεί να παρασχεθεί υπό ορισμένους όρους. Εάν το αιτούν κράτος δεχθεί τους όρους αυτούς, το αιτούν κράτος συμμορφώνεται προς αυτούς.
   5.   Σε περίπτωση άρνησης συνδρομής, το προς ό η αίτηση κράτος γνωστοποιεί στο αιτούν κράτος τους λόγους άρνησης.
   Άρθρο 12
   Έξοδα
   1.   Το προς ό η αίτηση κράτος φέρει όλα τα έξοδα που απορρέουν από την εκτέλεση της αίτησης, εκτός εάν έχει συμφωνηθεί άλλως μεταξύ του αιτούντος κράτους και του προς ό η αίτηση κράτους.
   2.   Παρά τις διατάξεις της παραγράφου 1, το αιτούν κράτος επωμίζεται:

               α)

               την αμοιβή πραγματογνώμονα·

               β)

               τα έξοδα μετάφρασης, διερμηνείας και μεταγραφής·

               γ)

               τα επιδόματα και έξοδα ταξιδιού των προσώπων σύμφωνα με τα άρθρα 22 και 24·

               δ)

               τα έξοδα από τηλεοπτική σύνδεση και έξοδα σχετικά με τη συντήρηση τηλεοπτικής σύνδεσης στο προς ό η αίτηση κράτος και

               ε)

               τα υπέρογκα έξοδα

         εκτός αν έχει συμφωνηθεί άλλως μεταξύ του αιτούντος κράτους και του προς ό η αίτηση κράτους.
   3.   Εάν η εκτέλεση της αίτησης θα επέβαλε υπέρογκα έξοδα, το αιτούν κράτος και το προς ό η αίτηση κράτος διαβουλεύονται μεταξύ τους ώστε να προσδιορίσουν τους όρους υπό τους οποίους θα εκτελεσθεί η αίτηση.
   Άρθρο 13
   Περιορισμοί της χρήσης μαρτυρικών καταθέσεων, δηλώσεων, στοιχείων ή πληροφοριών
   1.   Το αιτούν κράτος δεν χρησιμοποιεί οποιαδήποτε μαρτυρική κατάθεση, δήλωση, στοιχείο ή άλλη πληροφορία, συμπεριλαμβανομένων των δεδομένων προσωπικού χαρακτήρα, που έχουν παρασχεθεί ή αποκτηθεί κατ’ άλλον τρόπο δυνάμει της παρούσας συμφωνίας, εκτός της έρευνας, δίωξης ή άλλης διαδικασίας, συμπεριλαμβανομένης της δικαστικής διαδικασίας, που περιγράφεται στην αίτηση χωρίς προηγούμενη συγκατάθεση του προς ό η αίτηση κράτους. Όταν δίδει αυτή την προηγούμενη συγκατάθεση, το προς ό η αίτηση κράτος δύναται να επιβάλλει τους όρους που θεωρεί πρόσφορους.
   2.   Το προς ό η αίτηση κράτος μπορεί να ζητήσει, όσον αφορά τις μαρτυρικές καταθέσεις, δηλώσεις, στοιχεία ή πληροφορίες, συμπεριλαμβανομένων των δεδομένων προσωπικού χαρακτήρα, που έχουν παρασχεθεί ή αποκτηθεί κατ’ άλλον τρόπο δυνάμει της παρούσας συμφωνίας, να τηρηθούν εμπιστευτικά ή να χρησιμοποιούνται μόνο υπό άλλους όρους τους οποίους μπορεί να προσδιορίσει. Εάν το αιτούν κράτος συμφωνήσει με την εμπιστευτικότητα αυτή ή δεχθεί τους σχετικούς όρους, συμμορφώνεται μαζί τους.
   3.   Σε έκτακτες περιστάσεις ένα κράτος μπορεί, κατά τη διαβίβαση μαρτυρικών καταθέσεων, δηλώσεων, στοιχείων ή πληροφοριών, περιλαμβανομένων των δεδομένων προσωπικού χαρακτήρα, να ζητήσει από το κράτος στο οποίο διαβιβάζονται αυτά να παράσχει πληροφορίες σχετικά με τη χρήση τους.
   Άρθρο 14
   Μεταφορά, συντήρηση και επιστροφή στοιχείων
   1.   Το προς ό η αίτηση κράτος μπορεί να ζητήσει από το αιτούν κράτος τη μεταφορά και συντήρηση των στοιχείων που παρέχονται δυνάμει της παρούσας συμφωνίας υπό τους όρους που προσδιορίζει το προς ό η αίτηση κράτος, συμπεριλαμβανομένων των όρων που κρίνονται αναγκαίοι για την προστασία των συμφερόντων τρίτων στα προς μεταφορά στοιχεία.
   2.   Το προς ό η αίτηση κράτος μπορεί να ζητήσει από το αιτούν κράτος την επιστροφή οποιωνδήποτε στοιχείων που έχουν παρασχεθεί δυνάμει της παρούσας συμφωνίας υπό τους όρους που έχει προσδιορίσει το προς ό η αίτηση κράτος, μετά τη χρήση των εν λόγω στοιχείων για τον σκοπό που περιγράφεται στην αίτηση.
   3.   Το αιτούν κράτος ικανοποιεί την αίτηση που υποβάλλεται σύμφωνα με την παράγραφο 1 ή 2. Όταν έχει υποβληθεί σχετική αίτηση, το αιτούν κράτος δεν εξετάζει τα στοιχεία χωρίς προηγούμενη συγκατάθεση του προς ό η αίτηση κράτους εάν η εξέταση βλάπτει ή ενδέχεται να βλάψει το στοιχείο.
   Άρθρο 15
   Λήψη μαρτυρικών καταθέσεων ή δηλώσεων
   1.   Το προς ό η αίτηση κράτος λαμβάνει τις μαρτυρικές καταθέσεις ή δηλώσεις. Το προς ό η αίτηση κράτος εφαρμόζει μέτρα καταναγκασμού προς τον σκοπό αυτό, εφόσον τα μέτρα αυτά είναι αναγκαία και το αιτούν κράτος παρέχει στο προς ό η αίτηση κράτος πληροφορίες που δικαιολογούν τα εν λόγω μέτρα σύμφωνα με το δίκαιο του προς ό η αίτηση κράτους.
   2.   Το προς ό η αίτηση κράτος καταβάλλει κάθε προσπάθεια ώστε να καταστεί δυνατή η παρουσία των προσώπων που προσδιορίζονται στην αίτηση προκειμένου να λάβουν μαρτυρική κατάθεση ή δήλωση κατά την εκτέλεση της αίτησης και να επιτραπεί στα εν λόγω πρόσωπα να απευθύνουν ερωτήσεις στο πρόσωπο από το οποίο ζητείται μαρτυρική κατάθεση ή δήλωση. Σε περίπτωση που δεν επιτρέπεται η απευθείας υποβολή ερωτήσεων, τα πρόσωπα αυτά μπορούν να υποβάλλουν ερωτήσεις προκειμένου να τεθούν στο πρόσωπο από το οποίο ζητείται μαρτυρική κατάθεση ή δήλωση.
   3.   Εάν πρόσωπο από το οποίο ζητείται μαρτυρική κατάθεση ή δήλωση δυνάμει του παρόντος άρθρου επικαλείται ασυλία, ανικανότητα ή προνόμιο σύμφωνα με το δίκαιο του αιτούντος κράτους, λαμβάνονται παρά ταύτα μαρτυρική κατάθεση ή δήλωση, εκτός εάν η αίτηση συμπεριλαμβάνει δήλωση από το αιτούν κράτος ότι όταν γίνεται αυτή η επίκληση ασυλίας, ανικανότητας ή προνομίου, δεν μπορούν να ληφθούν αυτή η μαρτυρική κατάθεση ή δήλωση.
   Άρθρο 16
   Εξέταση με εικονοδιάσκεψη
   1.   Εάν πρέπει να εξετασθεί πρόσωπο το οποίο ευρίσκεται στο έδαφος του προς ό η αίτηση κράτους ως μάρτυρας ή πραγματογνώμονας από τις αρχές του αιτούντος κράτους, το προς ό η αίτηση κράτος δύναται να καταστήσει δυνατή τη λήψη μαρτυρικών καταθέσεων ή δηλώσεων από τις εν λόγω αρμόδιες αρχές με εικονοδιάσκεψη, εάν αυτή η εξέταση είναι αναγκαία για τις διαδικασίες του αιτούντος κράτους. Το αιτούν και το προς ό η αίτηση κράτος διαβουλεύονται, εφόσον χρειάζεται, προκειμένου να διευκολύνουν την επίλυση των νομικών, τεχνικών ή οργανωτικών θεμάτων που ενδέχεται να προκύψουν κατά την εκτέλεση της αίτησης.
   2.   Κατά την εξέταση με εικονοδιάσκεψη, εφαρμόζονται οι ακόλουθοι κανόνες εκτός αν συμφωνηθεί άλλως μεταξύ του αιτούντος και του προς ό η αίτηση κράτους:

               α)

               η αρχή του προς ό η αίτηση κράτους εξακριβώνει την ταυτότητα του προς εξέταση προσώπου το οποίο ορίζεται στην αίτηση και καλεί το πρόσωπο να διευκολύνει την εμφάνισή του·

               β)

               η εξέταση διεξάγεται άμεσα από την αρμόδια αρχή του αιτούντος κράτους, ή υπό τη διεύθυνση αυτής, σύμφωνα με το δίκαιο αυτού και τις θεμελιώδεις αρχές του δικαίου του προς ό η αίτηση κράτους·

               γ)

               κατά την εξέταση παρίσταται η αρχή του προς ό η αίτηση κράτους, επικουρούμενη από διερμηνέα, αν αυτό απαιτείται, και παρακολουθεί την εξέταση. Εάν η αρχή του προς ό η αίτηση κράτους κρίνει ότι, κατά τη διάρκεια της εξέτασης παραβιάζονται οι θεμελιώδεις αρχές του δικαίου του κράτους αυτού, λαμβάνει αμέσως τα απαραίτητα μέτρα για να εξασφαλίσει τη συνέχιση της εξέτασης σύμφωνα με τις προαναφερόμενες αρχές·

               δ)

               κατόπιν αίτησης του αιτούντος κράτους ή του προς εξέταση προσώπου, το προς ό η αίτηση κράτος διασφαλίζει, εφόσον είναι αναγκαίο, ότι το πρόσωπο επικουρείται από διερμηνέα και

               ε)

               το προς εξέταση πρόσωπο δικαιούται να επικαλεσθεί το δικαίωμα να μην καταθέσει που του αναγνωρίζει είτε το δίκαιο του αιτούντος είτε το δίκαιο του προς ό η αίτηση κράτους. Θα ληφθούν επίσης άλλα μέτρα αναγκαία για την προστασία του προσώπου όπως έχει συμφωνηθεί μεταξύ των αρχών του αιτούντος και του προς ό η αίτηση κράτους.

         Άρθρο 17
   Απόκτηση στοιχείων
   1.   Το προς ό η αίτηση κράτος αποκτά στοιχεία. Το προς ό η αίτηση κράτος εφαρμόζει μέτρα καταναγκασμού, μεταξύ των οποίων την έρευνα και την κατάσχεση, προς τον σκοπό αυτό, εφόσον τα μέτρα αυτά είναι αναγκαία και το αιτούν κράτος παρέχει στο προς ό η αίτηση κράτος πληροφορίες που δικαιολογούν τα εν λόγω μέτρα σύμφωνα με το δίκαιο του προς ό η αίτηση κράτους.
   2.   Το προς ό η αίτηση κράτος καταβάλλει κάθε προσπάθεια ώστε να καταστεί δυνατή η παρουσία των προσώπων που προσδιορίζονται στην αίτηση προκειμένου να αποκτήσουν στοιχεία κατά την εκτέλεση της αίτησης.
   Άρθρο 18
   Τραπεζικοί λογαριασμοί
   1.   Το προς ό η αίτηση κράτος επιβεβαιώνει κατά πόσον φυσικό ή νομικό πρόσωπο ως προς το οποίο διενεργείται ποινική έρευνα κατέχει ή ελέγχει έναν ή περισσότερους λογαριασμούς στις τράπεζες που ορίζονται στην αίτηση.
   2.   Το προς ό η αίτηση κράτος παρέχει τα συγκεκριμένα αρχεία, έγγραφα ή εκθέσεις των συγκεκριμένων τραπεζικών λογαριασμών και τραπεζικών πράξεων που διενεργήθηκαν επί συγκεκριμένη περίοδο μέσω του λογαριασμού που προσδιορίζεται στην αίτηση, ή εντοπίζονται σύμφωνα με την παράγραφο 1 και τα συγκεκριμένα αρχεία, έγγραφα ή εκθέσεις οποιουδήποτε εμβάλλοντος ή πιστούμενου λογαριασμού.
   3.   Οι υποχρεώσεις που θεσπίζονται με το παρόν άρθρο ισχύουν μόνο στον βαθμό που οι πληροφορίες ευρίσκονται στην κατοχή της τράπεζας η οποία τηρεί τον λογαριασμό.
   4.   Το προς ό η αίτηση κράτος δύναται να εξαρτήσει την εκτέλεση της αίτησης των παραγράφων 1 και 2 από τους όρους που εφαρμόζει σε σχέση με αιτήσεις για την απόκτηση στοιχείων.
   Άρθρο 19
   Εξέταση προσώπων, στοιχείων ή τόπων
   1.   Το προς ό η αίτηση κράτος εξετάζει πρόσωπα, στοιχεία ή τόπους. Το προς ό η αίτηση κράτος εφαρμόζει μέτρα καταναγκασμού προς τον σκοπό αυτό, εφόσον τα μέτρα αυτά είναι αναγκαία και το αιτούν κράτος παρέχει στο προς ό η αίτηση κράτος πληροφορίες που δικαιολογούν τα εν λόγω μέτρα σύμφωνα με το δίκαιο του προς ό η αίτηση κράτους.
   2.   Το προς ό η αίτηση κράτος καταβάλλει κάθε προσπάθεια ώστε να καταστεί δυνατή η παρουσία των προσώπων που προσδιορίζονται στην αίτηση προκειμένου να εξετάσουν πρόσωπα, στοιχεία ή τόπους κατά την εκτέλεση της αίτησης.
   Άρθρο 20
   Εντοπισμός ή ταυτοποίηση προσώπων, στοιχείων ή τόπων
   Το προς ό η αίτηση κράτος καταβάλλει κάθε προσπάθεια ώστε να εντοπισθούν ή να ταυτοποιηθούν τα πρόσωπα, στοιχεία ή τόποι.
   Άρθρο 21
   Παροχή στοιχείων τα οποία κατέχουν οι νομοθετικές, διοικητικές ή δικαστικές αρχές ή οι αρχές τοπικής αυτοδιοίκησης
   1.   Το προς ό η αίτηση κράτος παρέχει στο αιτούν κράτος στοιχεία τα οποία κατέχουν οι νομοθετικές, διοικητικές ή δικαστικές αρχές του προς ό η αίτηση κράτους καθώς και οι αρχές τοπικής αυτοδιοίκησης του εν λόγω κράτους και τα οποία είναι διαθέσιμα στο ευρύ κοινό.
   2.   Το προς ό η αίτηση κράτος καταβάλλει κάθε προσπάθεια ώστε να παράσχει στο αιτούν κράτος στοιχεία, μεταξύ των οποίων ποινικά μητρώα, τα οποία κατέχουν οι νομοθετικές, διοικητικές ή δικαστικές αρχές του προς ό η αίτηση κράτους καθώς και οι αρχές τοπικής αυτοδιοίκησης του εν λόγω κράτους και τα οποία δεν είναι διαθέσιμα στο ευρύ κοινό, στον βαθμό και με τους όρους με τους οποίους θα ήταν διαθέσιμα στις ερευνητικές και διωκτικές αρχές του.
   Άρθρο 22
   Επίδοση ή κοινοποίηση των εγγράφων και ενημέρωση προσώπου σχετικά με πρόσκληση
   1.   Το προς ό η αίτηση κράτος προβαίνει σε επίδοση ή κοινοποίηση εγγράφων, συμπεριλαμβανομένης της επίδοσης ή κοινοποίησης κλητεύσεων ή άλλων εγγράφων που απαιτούν την εμφάνιση προσώπου ενώπιον της αρμόδιας αρχής του αιτούντος κράτους, προς πρόσωπα στο προς ό η αίτηση κράτος. Το προς ό η αίτηση κράτος ενημερώνει το πρόσωπο στο κράτος αυτό σχετικά με πρόσκληση να εμφανισθεί ενώπιον της αρμόδιας αρχής του αιτούντος κράτους.
   2.   Όταν η αίτηση αφορά επίδοση ή κοινοποίηση εγγράφου που απαιτεί την εμφάνιση προσώπου ενώπιον της αρμόδιας αρχής του αιτούντος κράτους, η αίτηση λαμβάνεται από την κεντρική αρχή του προς ό η αίτηση κράτους τουλάχιστον πενήντα (50) ημέρες πριν από την προγραμματισμένη ημερομηνία εμφάνισης. Σε επείγουσες περιπτώσεις, το προς ό η αίτηση κράτος μπορεί να παραιτηθεί από την απαίτηση αυτή.
   3.   Εάν το αιτούν κράτος γνωρίζει ότι ο παραλήπτης δεν κατανοεί τη γλώσσα στην οποία έχει συνταχθεί ή μεταφραστεί το έγγραφο το οποίο έχει επιδοθεί ή κοινοποιηθεί ή αποσταλεί σύμφωνα με την παράγραφο 1, καταβάλλει προσπάθειες να μεταφράσει το έγγραφο, ή τουλάχιστον τα βασικά του μέρη, στη γλώσσα την οποία κατανοεί ο παραλήπτης.
   4.   Τα έγγραφα τα οποία επιδίδονται ή κοινοποιούνται σύμφωνα με την παράγραφο 1 περιλαμβάνουν δήλωση, σύμφωνα με την οποία ο παραλήπτης μπορεί να πληροφορηθεί από την αρμόδια αρχή η οποία εξέδωσε το έγγραφο ή από άλλες αρχές του αιτούντος κράτους, τα ουσιαστικά δικαιώματα και τις υποχρεώσεις του/της, εφόσον υφίστανται.
   5.   Κατά την ενημέρωση της έκβασης της επίδοσης ή κοινοποίησης των εγγράφων σύμφωνα με την παράγραφο 6 του άρθρου 10, το προς ό η αίτηση κράτος δίδει απόδειξη σχετικά με την επίδοση ή κοινοποίηση, με αποδεικτικό παραλαβής το οποίο φέρει ημερομηνία και υπογραφή του προσώπου προς το οποίο διενεργήθηκε η επίδοση ή κοινοποίηση, ή με δήλωσή του προς ό η αίτηση κράτους ότι η επίδοση ή κοινοποίηση διενεργήθηκε, καθώς και για την ημερομηνία, τον τόπο και τον τρόπο της επίδοσης ή κοινοποίησης. Το προς ό η αίτηση κράτος ενημερώνει, εφόσον είναι δυνατόν, ταχέως το αιτούν κράτος, κατ’ αίτησή του, σχετικά με την απάντηση του προσώπου του οποίου ζητείται ή απαιτείται η εμφάνιση ενώπιον της αρμόδιας αρχής του αιτούντος κράτους δυνάμει της παραγράφου 1.
   6.   Ένα πρόσωπο το οποίο εκλήθη ή απαιτείται να εμφανιστεί ενώπιον της αρμόδιας αρχής του αιτούντος κράτους δυνάμει της παραγράφου 1, αλλά δεν εμφανίζεται ενώπιον της αρχής αυτής δεν υπόκειται για τον λόγο αυτό σε ποινή ούτε υποβάλλεται σε μέτρο καταναγκασμού στο αιτούν κράτος, παρά οποιαδήποτε αντίθετη δήλωση στην αίτηση ή στα έγγραφα που επιδόθηκαν ή κοινοποιήθηκαν.
   Άρθρο 23
   Ασυλία
   1.   Ένα πρόσωπο το οποίο καλείται ή απαιτείται να εμφανιστεί ενώπιον της αρμόδιας αρχής του αιτούντος κράτους δυνάμει της παραγράφου 1 του άρθρου 22:

               α)

               δεν υπόκειται σε κράτηση ή οποιαδήποτε στέρηση της ελευθερίας του στο κράτος αυτό λόγω συμπεριφοράς ή πεποιθήσεων που προηγούνται της αναχωρήσεως του εν λόγω προσώπου από το προς ό η αίτηση κράτος, ή

               β)

               δεν υποχρεούται να καταθέσει ούτε να συνδράμει σε οποιαδήποτε έρευνα, δίωξη ή άλλη διαδικασία, συμπεριλαμβανομένης στης δικαστικής, πέραν αυτής που προσδιορίζεται στην αίτηση.

         2.   Εάν η ασυλία που προβλέπεται στην παράγραφο 1 δεν μπορεί να παρασχεθεί, το αιτούν κράτος το αναφέρει στην αίτηση ή στα έγγραφα που επιδόθηκαν ή κοινοποιήθηκαν, ώστε το πρόσωπο να ενημερωθεί αναλόγως και να μπορεί να αποφασίσει κατά πόσον θα εμφανισθεί ενώπιον της αρμόδιας αρχής του αιτούντος κράτους.
   3.   Η ασυλία που παρέχεται δυνάμει της παραγράφου 1 παύει εφόσον:

               α)

               το πρόσωπο, μολονότι είχε, επί περίοδο δεκαπέντε (15) συναπτών ημερών από την ημερομηνία κατά την οποία έπαυσε να απαιτείται η παρουσία του από την αρμόδια αρχή, ή από την ημέρα κατά την οποία δεν εμφανίστηκε ενώπιον της αρχής την καθορισμένη ημέρα εμφάνισης, την ευκαιρία να αποχωρήσει, παρέμεινε εκουσίως στο αιτούν κράτος, ή

               β)

               το πρόσωπο, αφού αποχώρησε από το αιτούν κράτος, επιστρέφει εκουσίως σε αυτό.

         4.   Όταν το αιτούν κράτος γνωρίζει ότι η ασυλία που προβλέπεται στην παράγραφο 1 έχει παύσει σύμφωνα με τις παραγράφους 3 στοιχείο α) και 3 στοιχείο β), το αιτούν κράτος ενημερώνει το προς ό η αίτηση κράτος αμελλητί, εφόσον η πληροφορία αυτή ζητείται από το προς ό η αίτηση κράτος και κρίνεται αναγκαία από το αιτούν κράτος.
   Άρθρο 24
   Προσωρινή μεταγωγή κρατουμένων
   1.   Πρόσωπο που κρατείται στο προς ό η αίτηση κράτος, εφόσον απαιτείται η παρουσία του στο έδαφος του αιτούντος κράτος για παροχή μαρτυρικής κατάθεσης ή για άλλους αποδεικτικούς σκοπούς, μετάγεται προσωρινά για τους σκοπούς αυτούς στο αιτούν κράτος εάν το πρόσωπο αυτό δώσει τη συγκατάθεσή του και εάν συμφωνούν το αιτούν κράτος και το προς ό η αίτηση κράτος, με την προϋπόθεση ότι το επιτρέπει το δίκαιο του προς ό η αίτηση κράτους.
   2.   Το αιτούν κράτος τηρεί υπό κράτηση το πρόσωπο το οποίο έχει μεταχθεί δυνάμει της παραγράφου 1, εκτός εάν το προς ό η αίτηση κράτος επιτρέπει διαφορετική μεταχείριση.
   3.   Το αιτούν κράτος επιστρέφει αμέσως το πρόσωπο που έχει μεταχθεί στο αιτούν κράτος, όπως έχει συμφωνηθεί εκ των προτέρων ή όπως τυχόν συμφωνηθεί μεταξύ του αιτούντος και του προς ό η αίτηση κράτους.
   4.   Η διάρκεια έκτισης της ποινής στο προς ό η αίτηση κράτος του προσώπου το οποίο αφορά η μεταγωγή μειώνεται κατά τη διάρκεια κράτησης στο αιτούν κράτος.
   5.   Το πρόσωπο που μετάγεται στο αιτούν κράτος δυνάμει του παρόντος άρθρου χαίρει της ασυλίας που προβλέπεται στην παράγραφο 1 του άρθρου 23 στο αιτούν κράτος έως ότου επιστραφεί στο προς ό η αίτηση κράτος, εκτός εάν δώσει τη συγκατάθεσή του να δώσει αποδείξεις ή να συνδράμει σε έρευνα, δίωξη ή άλλη διαδικασία, συμπεριλαμβανομένης της δικαστικής, εκτός από τη διαδικασία που προσδιορίζεται στην αίτηση, και συμφωνούν σχετικά το αιτούν και το προς ό η αίτηση κράτος.
   6.   Ένα πρόσωπο που δεν συγκατατίθεται στη μεταγωγή του δυνάμει του παρόντος άρθρου δεν υπόκειται για τον λόγο αυτό σε ποινή ούτε υποβάλλεται σε μέτρο καταναγκασμού στο αιτούν κράτος, παρά οποιαδήποτε αντίθετη δήλωση στην αίτηση.
   Άρθρο 25
   Δέσμευση ή κατάσχεση και δήμευση προϊόντων του εγκλήματος και οργάνων
   1.   Το προς ό η αίτηση κράτος παρέχει συνδρομή, στον βαθμό που το επιτρέπει το δίκαιό του, στις διαδικασίες που αφορούν τη δέσμευση ή κατάσχεση και δήμευση των προϊόντων ή οργάνων.
   2.   Μια αίτηση δήμευσης σύμφωνα με την παράγραφο 1 συνοδεύεται από απόφαση δικαστηρίου ή άλλης δικαστικής αρχής που επιβάλλει τη δήμευση.
   3.   Το προς ό η αίτηση κράτος το οποίο έχει αναλάβει τη φύλαξη προϊόντων ή οργάνων μπορεί να μεταβιβάσει αυτά τα προϊόντα ή όργανα, εν όλω ή εν μέρει, στο αιτούν κράτος, στον βαθμό που το επιτρέπει το δίκαιο του προς ό η αίτηση κράτους και με τις προϋποθέσεις που αυτό κρίνει κατάλληλες.
   4.   Κατά την εφαρμογή του παρόντος άρθρου, γίνονται σεβαστά τα νόμιμα δικαιώματα και συμφέροντα των καλόπιστων τρίτων σύμφωνα με το δίκαιο του προς ό η αίτηση κράτους.
   Άρθρο 26
   Αυθόρμητη ανταλλαγή πληροφοριών
   1.   Τα κράτη μέλη και η Ιαπωνία μπορούν, χωρίς προηγούμενη αίτηση, να ανταλλάσσουν πληροφορίες σχετικά με ποινικά θέματα στον βαθμό που το επιτρέπει το δίκαιο του κράτους που παρέχει τις πληροφορίες.
   2.   Το παρέχον τις πληροφορίες κράτος μπορεί να επιβάλει όρους στη χρήση των πληροφοριών αυτών εκ μέρους του κράτους που δέχεται τις πληροφορίες. Στην περίπτωση αυτή, το παρέχον κράτος ειδοποιεί εκ των προτέρων το δεχόμενο κράτος για τη φύση των πληροφοριών που θα παρασχεθούν και τους όρους που θα επιβληθούν. Το δεχόμενο κράτος δεσμεύεται από τους σχετικούς όρους εφόσον συμφωνεί με τους όρους αυτούς.
   Άρθρο 27
   Σχέση με άλλες πράξεις
   1.   Η παρούσα συμφωνία δεν εμποδίζει κατά κανέναν τρόπο ένα κράτος να ζητήσει ή να παράσχει συνδρομή στο πλαίσιο οποιασδήποτε άλλης εφαρμοστέας διεθνούς συμφωνίας ή βάσει σχετικών νομοθετικών του διατάξεων.
   2.   Η παρούσα συμφωνία δεν εμποδίζει κατά κανέναν τρόπο ένα κράτος μέλος και την Ιαπωνία να συνάψουν διεθνείς συμφωνίες που θα επιβεβαιώνουν, θα συμπληρώνουν, θα επεκτείνουν ή θα ενισχύουν τις διατάξεις της.
   Άρθρο 28
   Διαβουλεύσεις
   1.   Οι κεντρικές αρχές των κρατών μελών και της Ιαπωνίας διεξάγουν, εφόσον απαιτείται, διαβουλεύσεις με σκοπό την επίλυση οποιωνδήποτε δυσχερειών όσον αφορά την εκτέλεση αίτησης και τη διευκόλυνση της ταχείας και αποτελεσματικής συνδρομής, δυνάμει της παρούσας συμφωνίας, και δύνανται να αποφασίσουν τη λήψη των μέτρων που θα αποδειχθούν αναγκαία για τον σκοπό αυτό.
   2.   Τα συμβαλλόμενα κράτη, εφόσον απαιτείται, διεξάγουν διαβουλεύσεις ως προς οποιοδήποτε θέμα που θα προκύψει ενδεχομένως κατά την ερμηνεία ή εφαρμογή της παρούσας συμφωνίας.
   Άρθρο 29
   Εδαφική εφαρμογή
   1.   Η παρούσα συμφωνία εφαρμόζεται στο έδαφος της Ιαπωνίας και, όσον αφορά την Ευρωπαϊκή Ένωση:

               α)

               στα εδάφη των κρατών μελών και

               β)

               στα εδάφη για τις εξωτερικές σχέσεις των οποίων την ευθύνη φέρει κράτος μέλος ή στις χώρες οι οποίες δεν είναι κράτη μέλη και για τις οποίες ένα κράτος μέλος έχει άλλα καθήκοντα σχετικά με τις εξωτερικές σχέσεις, οσάκις έχει συμφωνηθεί μεταξύ των συμβαλλόμενων μερών με ανταλλαγή διπλωματικών διακοινώσεων που έχει δεόντως επιβεβαιωθεί από το ενδιαφερόμενο κράτος μέλος.

         2.   Η εφαρμογή της παρούσας συμφωνίας σε οιοδήποτε έδαφος ή χώρα για την οποία έχει πραγματοποιηθεί επέκταση σύμφωνα με την παράγραφο 1 στοιχείο β) μπορεί να καταγγελθεί από οιοδήποτε συμβαλλόμενο μέρος με γραπτή προειδοποίηση έξι μηνών προς το άλλο συμβαλλόμενο μέρος διά της διπλωματικής οδού, με δέουσα επιβεβαίωση μεταξύ του συγκεκριμένου κράτους μέλους και της Ιαπωνίας.
   Άρθρο 30
   Καθεστώς των παραρτημάτων
   Τα παραρτήματα της παρούσας συμφωνίας αποτελούν αναπόσπαστο μέρος της παρούσας συμφωνίας. Τα παραρτήματα Ι, ΙΙ και ΙΙΙ μπορούν να τροποποιηθούν εγγράφως με αμοιβαία συναίνεση μεταξύ των συμβαλλόμενων μερών χωρίς να τροποποιηθεί η παρούσα συμφωνία.
   Άρθρο 31
   Έναρξη ισχύος και λύση της συμφωνίας
   1.   Η παρούσα συμφωνία αρχίζει να ισχύει την τριακοστή ημέρα μετά την ημερομηνία κατά την οποία τα συμβαλλόμενα μέρη ανταλλάσσουν διπλωματικές διακοινώσεις με τις οποίες αλληλοενημερώνονται ότι έχουν ολοκληρωθεί οι αντίστοιχες εσωτερικές διαδικασίες που απαιτούνται για την έναρξη ισχύος της παρούσας συμφωνίας.
   2.   Η παρούσα συμφωνία εφαρμόζεται σε οποιαδήποτε αίτηση συνδρομής που υποβάλλεται από την ημερομηνία έναρξης ισχύος της και έπειτα, ανεξαρτήτως του κατά πόσον οι πράξεις που αφορά η αίτηση διαπράχθηκαν πριν, κατά ή μετά την ημερομηνία αυτή.
   3.   Κάθε συμβαλλόμενο μέρος μπορεί να καταγγείλει την παρούσα συμφωνία ανά πάσα στιγμή, με γραπτή προειδοποίηση προς το άλλο συμβαλλόμενο μέρος και η καταγγελία αυτή παράγει αποτελέσματα έξι μήνες μετά την ημερομηνία της εν λόγω προειδοποίησης.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι κάτωθι πληρεξούσιοι υπέγραψαν την παρούσα συμφωνία.
      ΕΓΙΝΕ εις διπλούν στην αγγλική και ιαπωνική γλώσσα, και αμφότερα τα κείμενα είναι εξίσου αυθεντικά. Υπεγράφη στις Βρυξέλλες, στις τριάντα Νοεμβρίου 2009, και στο Τόκιο, στις δεκαπέντε Δεκεμβρίου 2009. Η παρούσα συμφωνία καταρτίζεται επίσης στη βουλγαρική, τσεχική, δανική, ολλανδική, εσθονική, φινλανδική, γαλλική, γερμανική, ελληνική, ουγγρική, ιταλική, λετονική, λιθουανική, μαλτέζικη, πολωνική, πορτογαλική, ρουμανική, σλοβακική, σλοβενική, ισπανική και σουηδική γλώσσα και τα συμβαλλόμενα μέρη επικυρώνουν αυτές τις γλωσσικές αποδόσεις με ανταλλαγή διπλωματικών διακοινώσεων.

            Για την Ευρωπαϊκή Ένωση

            Για την Ιαπωνία

   ΠΑΡΑΡΤΗΜΑ Ι

      ΟΙ ΚΕΝΤΡΙΚΕΣ ΑΡΧΕΣ

   Οι κεντρικές αρχές των συμβαλλόμενων μερών είναι οι εξής:

               Βασίλειο του Βελγίου: Ομοσπονδιακή Δημόσια Υπηρεσία Δικαιοσύνης, τμήμα Διεθνούς Συνεργασίας σε ποινικές υποθέσεις·

               Δημοκρατία της Βουλγαρίας: Υπουργείο Δικαιοσύνης·

               Τσεχική Δημοκρατία:

                           —

                           πριν από την υποβολή της υπόθεσης σε δικαστήριο (δηλαδή σε προδικαστικές διαδικασίες): Ανώτατη Εισαγγελία της Τσεχικής Δημοκρατίας και

                           —

                           μετά την υποβολή της υπόθεσης σε δικαστήριο (δηλαδή κατά την εκδίκαση της ποινικής υπόθεσης): Υπουργείο Δικαιοσύνης της Τσεχικής Δημοκρατίας·

               Βασίλειο της Δανίας: Υπουργείο Δικαιοσύνης·

               Ομοσπονδιακή Δημοκρατία της Γερμανίας: Ομοσπονδιακή Υπηρεσία Δικαιοσύνης·

               Δημοκρατία της Εσθονίας: Υπουργείο Δικαιοσύνης·

               Ιρλανδία: υπουργός Δικαιοσύνης, Ισότητας και Νομοθετικής Μεταρρύθμισης ή πρόσωπο που ορίζει ο υπουργός·

               Ελληνική Δημοκρατία: Υπουργείο Δικαιοσύνης, Διαφάνειας και Ανθρωπίνων Δικαιωμάτων·

               Βασίλειο της Ισπανίας: Υπουργείο Δικαιοσύνης, Γενική Υποδιεύθυνση Διεθνούς Νομικής Συνεργασίας·

               Γαλλική Δημοκρατία: Υπουργείο Δικαιοσύνης, Γραφείο Διεθνούς Αμοιβαίας Συνδρομής σε Ποινικές Υποθέσεις, Διεύθυνση Ποινικών Υποθέσεων και Χαρίτων·

               Ιταλική Δημοκρατία: Υπουργείο Δικαιοσύνης, τμήμα Δικαστικών Υποθέσεων – Γενική Διεύθυνση Ποινικών Υποθέσεων·

               Κυπριακή Δημοκρατία: Υπουργείο Δικαιοσύνης και Δημόσιας Τάξης·

               Δημοκρατία της Λετονίας:

                           —

                           κατά την προδικαστική έρευνα έως την άσκηση δίωξης: Κρατική Αστυνομία,

                           —

                           κατά την προδικαστική έρευνα έως την υποβολή της υπόθεσης στο δικαστήριο: Γενική Εισαγγελία και

                           —

                           κατά τη δίκη: Υπουργείο Δικαιοσύνης·

               Δημοκρατία της Λιθουανίας:

                           —

                           Υπουργείο Δικαιοσύνης της Δημοκρατίας της Λιθουανίας και

                           —

                           Γενική Εισαγγελία της Δημοκρατίας της Λιθουανίας·

               Μεγάλο Δουκάτο του Λουξεμβούργου: Γενικός Εισαγγελέας·

               Δημοκρατία της Ουγγαρίας:

                           —

                           Υπουργείο Δικαιοσύνης και Επιβολής του Νόμου και

                           —

                           Γενική Εισαγγελία·

               Δημοκρατία της Μάλτας: Γραφείο Γενικού Εισαγγελέα·

               Βασίλειο των Κάτω Χωρών: Υπουργείο Δικαιοσύνης, Χάγη·

               Δημοκρατία της Αυστρίας: Υπουργείο Δικαιοσύνης·

               Δημοκρατία της Πολωνίας:

                           —

                           κατά το προδικαστικό στάδιο: Εθνική Εισαγγελία,

                           —

                           κατά τη δίκη: Υπουργείο Δικαιοσύνης·

               Πορτογαλική Δημοκρατία: Γενική Εισαγγελία·

               Ρουμανία: Υπουργείο Δικαιοσύνης και Ελευθεριών των Πολιτών, Γενική Διεύθυνση Συνεργασίας, Διεύθυνση Διεθνούς Δικαίου και Συνθηκών, Υπηρεσία Διεθνούς Δικαστικής Συνεργασίας σε ποινικές υποθέσεις·

               Δημοκρατία της Σλοβενίας: Υπουργείο Δικαιοσύνης, Διεύθυνση Διεθνούς Συνεργασίας και Διεθνούς Δικαστικής Συνδρομής·

               Σλοβακική Δημοκρατία:

                           —

                           κατά τις προδικαστικές διαδικασίες: Γενική Εισαγγελία,

                           —

                           κατά το στάδιο της δίκης: Υπουργείο Δικαιοσύνης και

                           —

                           για την παραλαβή: Υπουργείο Δικαιοσύνης·

               Δημοκρατία της Φινλανδίας: Υπουργείο Δικαιοσύνης·

               Βασίλειο της Σουηδίας: Υπουργείο Δικαιοσύνης·

               Ηνωμένο Βασίλειο της Μεγάλης Βρετανίας και της Βόρειας Ιρλανδίας: Home Office (Κεντρική Αρχή του Ηνωμένου Βασιλείου), Φορολογική και Τελωνειακή Διοίκηση της Αυτής Μεγαλειότητας, Εισαγγελική Υπηρεσία (Crown Office) και Φορολογική Εισαγγελία·

               Ιαπωνία: Το Υπουργείο Δικαιοσύνης και η Εθνική Επιτροπή Δημόσιας Ασφάλειας ή πρόσωπα τα οποία ορίζουν οι εν λόγω φορείς.

         ΠΑΡΑΡΤΗΜΑ ΙΙ
   Σε σχέση με το άρθρο 6 της παρούσας συμφωνίας, οι αρχές οι οποίες είναι αρμόδιες να υποβάλλουν αιτήσεις συνδρομής δυνάμει του δικαίου των κρατών σύμφωνα με την παρούσα συμφωνία είναι οι κάτωθι:

               Βασίλειο του Βελγίου: οι δικαστικές αρχές, ήτοι τα μέλη του δικαστικού σώματος που ευθύνονται για την απονομή της δικαιοσύνης, οι ανακριτές και τα μέλη της εισαγγελικής υπηρεσίας·

               Δημοκρατία της Βουλγαρίας: Εισαγγελία του Ανώτατου Ακυρωτικού Δικαστηρίου της Δημοκρατίας της Βουλγαρίας για ποινικές υποθέσεις στο προδικαστικό στάδιο και τα δικαστήρια της Δημοκρατίας της Βουλγαρίας για τις ποινικές υποθέσεις στο στάδιο της εκδίκασης·

               Τσεχική Δημοκρατία: εισαγγελείς και δικαστήρια της Τσεχικής Δημοκρατίας·

               Βασίλειο της Δανίας:

                           —

                           Περιφερειακά Δικαστήρια, Ανώτερα Δικαστήρια και Ανώτατο Δικαστήριο,

                           —

                           Υπηρεσία Δίωξης, η οποία περιλαμβάνει:

                                       —

                                       το Υπουργείο Δικαιοσύνης,

                                       —

                                       τον προϊστάμενο της Εισαγγελίας,

                                       —

                                       τον εισαγγελέα και

                                       —

                                       τους αστυνομικούς διευθυντές·

               Ομοσπονδιακή Δημοκρατία της Γερμανίας:

                           —

                           Ομοσπονδιακό Υπουργείο Δικαιοσύνης,

                           —

                           Ομοσπονδιακό Δικαστήριο, Καρλσρούη,

                           —

                           Γενικός Εισαγγελέας του Ομοσπονδιακού Δικαστηρίου, Καρλσρούη,

                           —

                           Ομοσπονδιακή Υπηρεσία Δικαιοσύνης,

                           —

                           Υπουργείο Δικαιοσύνης της Βάδης-Βυρτεμβέργης, Στουτγάρδη,

                           —

                           Υπουργείο Δικαιοσύνης και Προστασίας των Καταναλωτών του κρατιδίου της Βαυαρίας, Μόναχο,

                           —

                           Υπουργείο Δικαιοσύνης του Βερολίνου,

                           —

                           Υπουργείο Δικαιοσύνης του Βραδεμβούργου, Πότσνταμ,

                           —

                           Γερουσιαστής για δικαστικά και συνταγματικά θέματα της Ελεύθερης Χανσεατικής Πόλης της Βρέμης, Βρέμη,

                           —

                           Δικαστική Αρχή της Ελεύθερης Χανσεατικής Πόλης του Αμβούργου, Αμβούργο,

                           —

                           Υπουργείο Δικαιοσύνης, Ενσωμάτωσης και Ευρώπης της Έσσης, Βισμπάντεν,

                           —

                           Υπουργείο Δικαιοσύνης του Μεκλεμβούργου – Δυτική Πομερανία, Σβέριν,

                           —

                           Υπουργείο Δικαιοσύνης της Κάτω Σαξωνίας, Αννόβερο,

                           —

                           Υπουργείο Δικαιοσύνης της Βόρειας Ρηνανίας/Βεστφαλίας, Ντύσελντορφ,

                           —

                           Υπουργείο Δικαιοσύνης της Ρηνανίας-Παλατινάτου, Μάιντς,

                           —

                           Υπουργείο Δικαιοσύνης του Σάαρ, Σάαρμπρικεν,

                           —

                           Υπουργείο Δικαιοσύνης της Σαξωνίας, Δρέσδη,

                           —

                           Υπουργείο Δικαιοσύνης της Σαξωνίας-Άνχαλτ, Μαγδεμβούργο,

                           —

                           Υπουργείο Δικαιοσύνης, Ισότητας και Ενσωμάτωσης του Σλέσβιχ-Χόλσταιν, Κίελο,

                           —

                           Υπουργείο Δικαιοσύνης της Θουριγγίας, Ερφούρτη,

                           —

                           Ανώτερα Περιφερειακά Δικαστήρια,

                           —

                           Περιφερειακά Δικαστήρια,

                           —

                           Τοπικά Δικαστήρια,

                           —

                           Προϊστάμενος Εισαγγελίας των Ανώτερων Περιφερειακών Δικαστηρίων,

                           —

                           Προϊστάμενοι των Εισαγγελιών των Περιφερειακών Δικαστηρίων,

                           —

                           Κεντρικό Γραφείο των δικαστικών διοικήσεων των κρατιδίων για τη διερεύνηση των εγκλημάτων του εθνικοσοσιαλισμού, Ludwigsburg,

                           —

                           Ομοσπονδιακό Γραφείο Δίωξης Εγκλήματος,

                           —

                           Κεντρικό Γραφείο της γερμανικής Υπηρεσίας Τελωνειακών Ερευνών·

               Δημοκρατία της Εσθονίας: δικαστές και εισαγγελείς·

               Ιρλανδία: ο Προϊστάμενος Εισαγγελίας·

               Ελληνική Δημοκρατία: Εισαγγελία Εφετών·

               Βασίλειο της Ισπανίας: δικαστές και εισαγγελείς ποινικών δικαστηρίων·

               Γαλλική Δημοκρατία:

                           —

                           Πρώτοι πρόεδροι, Πρόεδροι, Σύμβουλοι και δικαστές ποινικών δικαστηρίων,

                           —

                           Ανακριτές στα ίδια αυτά δικαστήρια,

                           —

                           Μέλη των εισαγγελιών στα δικαστήρια αυτά, και συγκεκριμένα:

                                       —

                                       Γενικοί Εισαγγελείς,

                                       —

                                       Αναπληρωτές Εισαγγελείς,

                                       —

                                       Βοηθοί Εισαγγελείς,

                                       —

                                       Εισαγγελείς της Δημοκρατίας και βοηθοί εισαγγελείς,

                                       —

                                       Αντιπρόσωποι εισαγγελέων στα αστυνομικά δικαστήρια και

                                       —

                                       Εισαγγελείς της Δημοκρατίας στα στρατοδικεία·

               Ιταλική Δημοκρατία:

                           Εισαγγελείς:

                                       —

                                       Προϊστάμενος Εισαγγελίας

                                       —

                                       Βοηθός Εισαγγελέας

                                       —

                                       Προϊστάμενος Εισαγγελίας Στρατοδικείου

                                       —

                                       Βοηθός Εισαγγελέας Στρατοδικείου

                                       —

                                       Γενικός Εισαγγελέας

                                       —

                                       Βοηθός Γενικός Εισαγγελέας

                                       —

                                       Γενικός Εισαγγελέας Στρατοδικείου

                                       —

                                       Βοηθός Γενικός Εισαγγελέας Στρατοδικείου

                           Δικαστές:

                                       —

                                       Ειρηνοδίκες

                                       —

                                       Ανακριτές

                                       —

                                       Δικαστές αρμόδιοι για τη διενέργεια προκαταρκτικής εξέτασης

                                       —

                                       Τακτικό Δικαστήριο

                                       —

                                       Στρατοδικείο

                                       —

                                       Κακουργιοδικείο

                                       —

                                       Εφετείο

                                       —

                                       Στρατιωτικό Εφετείο

                                       —

                                       Ανώτατο Ακυρωτικό Δικαστήριο·

               Κυπριακή Δημοκρατία:

                           —

                           ο Γενικός Εισαγγελέας της Κύπρου,

                           —

                           ο Αρχηγός της Αστυνομίας,

                           —

                           ο Διευθυντής Τελωνείων και Φόρων Κατανάλωσης,

                           —

                           μέλη της Μονάδας για την καταπολέμηση αδικημάτων συγκάλυψης (ΜΟΚΑΣ), και

                           —

                           κάθε άλλη αρχή ή πρόσωπο που δικαιούται να διενεργεί έρευνες και διώξεις στην Κυπριακή Δημοκρατία·

               Δημοκρατία της Λετονίας: ανακριτές, εισαγγελείς και δικαστές·

               Δημοκρατία της Λιθουανίας: δικαστές και εισαγγελείς·

               Μεγάλο Δουκάτο του Λουξεμβούργου: οι δικαστικές αρχές οι οποίες πρέπει να νοούνται ως μέλη του δικαστικού σώματος που ευθύνονται για την απονομή της δικαιοσύνης, ανακριτές και υπάλληλοι της εισαγγελίας·

               Δημοκρατία της Ουγγαρίας: εισαγγελίες και δικαστήρια·

               Δημοκρατία της Μάλτας:

                           —

                           Το Ειρηνοδικείο,

                           —

                           Το Δικαστήριο Ανηλίκων,

                           —

                           Το Ποινικό Δικαστήριο και Ποινικό Εφετείο,

                           —

                           Ο Γενικός Εισαγγελέας,

                           —

                           Ο Αναπληρωτής Γενικός Εισαγγελέας,

                           —

                           Υπάλληλοι της Εισαγγελίας και

                           —

                           Δικαστές·

               Βασίλειο των Κάτω Χωρών: μέλη του δικαστικού σώματος, υπεύθυνα για την απονομή της δικαιοσύνης, ανακριτές και μέλη του Υπουργείου Δημοσίας Τάξεως·

               Δημοκρατία της Αυστρίας: δικαστήρια και εισαγγελείς·

               Δημοκρατία της Πολωνίας: εισαγγελείς και δικαστήρια·

               Πορτογαλική Δημοκρατία: εισαγγελικές υπηρεσίες κατά το στάδιο της ανάκρισης, ανακριτές και δικαστές·

               Ρουμανία: δικαστήρια και εισαγγελίες των δικαστηρίων·

               Δημοκρατία της Σλοβενίας:

                           —

                           Δικαστές τοπικών δικαστηρίων,

                           —

                           Ανακριτές,

                           —

                           Δικαστές περιφερειακών δικαστηρίων,

                           —

                           Δικαστές ανώτερων δικαστηρίων,

                           —

                           Δικαστές ανώτατων δικαστηρίων,

                           —

                           Δικαστές συνταγματικών δικαστηρίων,

                           —

                           Εισαγγελείς περιφερειακών δικαστηρίων,

                           —

                           Εισαγγελείς ανώτερων δικαστηρίων,

                           —

                           Εισαγγελείς ανώτατων δικαστηρίων·

               Σλοβακική Δημοκρατία: δικαστές και εισαγγελείς·

               Δημοκρατία της Φινλανδίας:

                           —

                           το Υπουργείο Δικαιοσύνης,

                           —

                           τα Πρωτοδικεία, τα Εφετεία και το Ανώτατο Δικαστήριο,

                           —

                           οι εισαγγελίες,

                           —

                           οι αστυνομικές αρχές, οι τελωνειακές αρχές και οι υπάλληλοι των υπηρεσιών φύλαξης των συνόρων υπό την ιδιότητά τους ως αρχών προκαταρκτικών ποινικών ερευνών σε ποινικές διαδικασίες σύμφωνα με τον νόμο περί προκαταρκτικών ποινικών ερευνών·

               Βασίλειο της Σουηδίας: δικαστήρια και εισαγγελείς·

               Ηνωμένο Βασίλειο της Μεγάλης Βρετανίας και της Βόρειας Ιρλανδίας: δικαστήρια και εισαγγελείς·

               Ιαπωνία:

                           —

                           Δικαστήρια,

                           —

                           Πρόεδροι Δικαστηρίων,

                           —

                           Δικαστές,

                           —

                           Εισαγγελείς,

                           —

                           Βοηθοί Εισαγγελέων και

                           —

                           Αξιωματικοί Δικαστικής Αστυνομίας.

         ΠΑΡΑΡΤΗΜΑ ΙΙΙ
   Σε σχέση με το άρθρο 9 της παρούσας συμφωνίας, τα κράτη μέλη και η Ιαπωνία δέχονται τις ακόλουθες γλώσσες:

               Βασίλειο του Βελγίου: ολλανδική, γαλλική και γερμανική σε όλες τις υποθέσεις και αγγλική σε επείγουσες υποθέσεις·

               Δημοκρατία της Βουλγαρίας: βουλγαρική σε όλες τις υποθέσεις και αγγλική σε επείγουσες υποθέσεις·

               Τσεχική Δημοκρατία: τσεχική σε όλες τις υποθέσεις και αγγλική σε επείγουσες υποθέσεις·

               Βασίλειο της Δανίας: δανική σε όλες τις υποθέσεις και αγγλική σε επείγουσες υποθέσεις.

               Ομοσπονδιακή Δημοκρατία της Γερμανίας: γερμανική σε όλες τις υποθέσεις και αγγλική σε επείγουσες υποθέσεις·

               Δημοκρατία της Εσθονίας: εσθονική και αγγλική σε όλες τις υποθέσεις·

               Ιρλανδία: αγγλική και ιρλανδική σε όλες τις υποθέσεις·

               Ελληνική Δημοκρατία: ελληνική σε όλες τις υποθέσεις και αγγλική σε επείγουσες υποθέσεις·

               Βασίλειο της Ισπανίας: ισπανική σε όλες τις υποθέσεις·

               Γαλλική Δημοκρατία: γαλλική σε όλες τις υποθέσεις·

               Ιταλική Δημοκρατία: ιταλική σε όλες τις υποθέσεις και αγγλική σε επείγουσες υποθέσεις·

               Κυπριακή Δημοκρατία: ελληνική και αγγλική σε όλες τις υποθέσεις·

               Δημοκρατία της Λετονίας: λετονική σε όλες τις υποθέσεις και αγγλική σε επείγουσες υποθέσεις·

               Δημοκρατία της Λιθουανίας: λιθουανική σε όλες τις υποθέσεις και αγγλική σε επείγουσες υποθέσεις·

               Μεγάλο Δουκάτο του Λουξεμβούργου: γαλλική και γερμανική σε όλες στις υποθέσεις και αγγλική σε επείγουσες υποθέσεις·

               Δημοκρατία της Ουγγαρίας: ουγγρική σε όλες τις υποθέσεις και αγγλική σε επείγουσες υποθέσεις·

               Δημοκρατία της Μάλτας: μαλτέζικη σε όλες τις υποθέσεις·

               Βασίλειο των Κάτω Χωρών: ολλανδική σε όλες τις υποθέσεις και αγγλική σε επείγουσες υποθέσεις·

               Δημοκρατία της Αυστρίας: αυστριακή σε όλες τις υποθέσεις και αγγλική σε επείγουσες υποθέσεις·

               Δημοκρατία της Πολωνίας: πολωνική σε όλες τις υποθέσεις·

               Πορτογαλική Δημοκρατία: πορτογαλική σε όλες τις υποθέσεις και αγγλική ή γαλλική σε επείγουσες υποθέσεις·

               Ρουμανία: ρουμανική, αγγλική ή γαλλική σε όλες τις υποθέσεις. Όσον αφορά τα πιο μακροσκελή κείμενα, η Ρουμανία επιφυλάσσεται του δικαιώματος να ζητεί, σε συγκεκριμένες υποθέσεις, μετάφραση στα ρουμανικά ή μετάφραση με έξοδα του αιτούντος κράτους·

               Δημοκρατία της Σλοβενίας: σλοβενική και αγγλική σε όλες τις υποθέσεις·

               Σλοβακική Δημοκρατία: σλοβακική σε όλες τις υποθέσεις·

               Δημοκρατία της Φινλανδίας: φινλανδική, σουηδική και αγγλική σε όλες τις υποθέσεις·

               Βασίλειο της Σουηδίας: σουηδική, δανική ή νορβηγική σε όλες τις υποθέσεις, εκτός εάν η αρχή που διεκπεραιώνει την αίτηση αποφασίσει σε συγκεκριμένη υπόθεση άλλως·

               Ηνωμένο Βασίλειο της Μεγάλης Βρετανίας και της Βόρειας Ιρλανδίας: αγγλική σε όλες τις υποθέσεις·

               Ιαπωνία: ιαπωνική σε όλες τις υποθέσεις και αγγλική σε επείγουσες υποθέσεις. Ωστόσο, η Ιαπωνία επιφυλάσσεται του δικαιώματος να ζητεί, σε συγκεκριμένες υποθέσεις, μετάφραση στην ιαπωνική όσον αφορά το αίτημα του αιτούντος κράτους το οποίο δεν δέχεται τη μετάφραση στην αγγλική δυνάμει του παρόντος παραρτήματος.

         ΠΑΡΑΡΤΗΜΑ ΙV
   Σχετικά με την παράγραφο 1 β) του άρθρου 11 της παρούσας συμφωνίας, η αναφερόμενη στην εν λόγω παράγραφο φράση «ενός κράτους μέλους» αφορά την Πορτογαλική Δημοκρατία.
   Σχετικά με την παράγραφο 2 του άρθρου 11 της παρούσας συμφωνίας, η αναφερόμενη στην εν λόγω παράγραφο φράση «δύο κρατών μελών» αφορά τη Δημοκρατία της Αυστρίας και τη Δημοκρατία της Ουγγαρίας.


title: Απόφαση (ΚΕΠΠΑ) 2016/1908 του Συμβουλίου, της 28ης Οκτωβρίου 2016, που τροποποιεί την απόφαση 2010/573/ΚΕΠΠΑ σχετικά με περιοριστικά μέτρα κατά της ηγεσίας της Υπερδνειστερίας περιοχής της Δημοκρατίας της Μολδαβίας

text:
               29.10.2016

               EL

               Επίσημη Εφημερίδα της Ευρωπαϊκής Ένωσης

               L 295/78

         ΑΠΌΦΑΣΗ (ΚΕΠΠΑ) 2016/1908 ΤΟΥ ΣΥΜΒΟΥΛΊΟΥ
   της 28ης Οκτωβρίου 2016
   που τροποποιεί την απόφαση 2010/573/ΚΕΠΠΑ σχετικά με περιοριστικά μέτρα κατά της ηγεσίας της Υπερδνειστερίας περιοχής της Δημοκρατίας της Μολδαβίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 27 Σεπτεμβρίου 2010, το Συμβούλιο εξέδωσε την απόφαση 2010/573/ΚΕΠΠΑ (1).

               (2)

               Βάσει επανεξέτασης της απόφασης 2010/573/ΚΕΠΠΑ, τα περιοριστικά μέτρα κατά της ηγεσίας της Υπερδνειστερίας περιοχής της Δημοκρατίας της Μολδαβίας θα πρέπει να παραταθούν μέχρι τις 31 Οκτωβρίου 2017. Το Συμβούλιο θα επανεξετάσει την κατάσταση όσον αφορά τα περιοριστικά μέτρα μετά από έξι μήνες.

               (3)

               Η απόφαση 2010/573/ΚΕΠΠΑ θα πρέπει, ως εκ τούτου, να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 4 παράγραφος 2 της απόφασης 2010/573/ΚΕΠΠΑ αντικαθίσταται από το ακόλουθο κείμενο:

      «2.   Η παρούσα απόφαση εφαρμόζεται έως τις 31 Οκτωβρίου 2017. Τελεί υπό διαρκή επανεξέταση. Ανανεώνεται ή τροποποιείται, κατά περίπτωση, εάν το Συμβούλιο κρίνει ότι οι στόχοι της δεν έχουν επιτευχθεί.».

   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 28 Οκτωβρίου 2016.

            Για το Συμβούλιο

            Ο Πρόεδρος

         M. LAJČÁK

      (1)  Απόφαση 2010/573/ΚΕΠΠΑ του Συμβουλίου, της 27ης Σεπτεμβρίου 2010, σχετικά με περιοριστικά μέτρα κατά της ηγεσίας της Υπερδνειστερίας περιοχής της Δημοκρατίας της Μολδαβίας (ΕΕ L 253 της 28.9.2010, σ. 54).


Avis juridique important

|

32000D0323

2000/323/ΕΚ: Απόφαση της Επιτροπής, της 4ης Μαΐου 2000, περί σύστασης επιτροπής καταναλωτών [κοινοποιηθείσα υπό τον αριθμό Ε(2000) 408]

Επίσημη Εφημερίδα αριθ. L 111 της 09/05/2000 σ. 0030 - 0031

Απόφαση της Επιτροπήςτης 4ης Μαΐου 2000περί σύστασης επιτροπής καταναλωτών[κοινοποιηθείσα υπό τον αριθμό Ε(2000) 408](2000/323/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,Εκτιμώντας τα ακόλουθα:(1) Ενδείκνυται η Επιτροπή να συμβουλεύεται τους καταναλωτές επί προβλημάτων σχετικών με την προστασία των συμφερόντων των καταναλωτών σε κοινοτικό επίπεδο.(2) Με την απόφαση 95/260/ΕΚ(1) συστάθηκε επιτροπή καταναλωτών ώστε να δοθεί η δυνατότητα στην Επιτροπή να ακούσει την άποψη των οργανισμών που εκπροσωπούν τους καταναλωτές.(3) Η απόφαση αριθ. 283/1999/ΕΚ του Ευρωπαϊκού Κοινοβουλίου και του Συμβουλίου, της 25ης Ιανουαρίου 1999, για τη θέσπιση ενός γενικού πλαισίου για τις κοινοτικές δραστηριότητες υπέρ των καταναλωτών(2) παρέχει τη δυνατότητα χρηματοδότησης των ευρωπαϊκών οργανώσεων των καταναλωτών.(4) Η εμπειρία από τη λειτουργία αυτής της επιτροπής δείχνει ότι η λειτουργία της πρέπει να βελτιωθεί όσον αφορά την αντιπροσωπευτικότητα έτσι ώστε η νέα επιτροπή να είναι αντιπροσωπευτική των καταναλωτών όλων των κρατών μελών της Ευρωπαϊκής Κοινότητας, ανεξαρτήτως του εάν αυτοί είναι οργανωμένοι σε εθνικό ή σε ευρωπαϊκό επίπεδο.(5) Στην επιτροπή αυτή πρέπει να χορηγηθεί ένα καθεστώς που να βασίζεται στην αποκτηθείσα εμπειρία.(6) Η Επιτροπή θα επιδιώξει να υπάρχει μια ικανοποιητική ισορροπία φύλων στην εν λόγω επιτροπή,ΑΠΟΦΑΣΙΖΕΙ:Άρθρο 11. Η Επιτροπή συγκροτεί μία επιτροπή καταναλωτών, καλούμενη εφεξής "επιτροπή".2. Η επιτροπή αποτελείται από εκπροσώπους των εθνικών οργανισμών καταναλωτών και των ευρωπαϊκών οργανισμών καταναλωτών.3. Οι εθνικοί οργανισμοί καταναλωτών πρέπει να είναι αντιπροσωπευτικοί όσον αφορά τον αριθμό των μελών τους, να έχουν ως αποκλειστικό ή κύριο στόχο τους την υπεράσπιση των συμφερόντων των καταναλωτών και πρέπει να είναι ανεξάρτητοι από επιχειρηματικούς κύκλους.4. Οι ευρωπαϊκοί οργανισμοί καταναλωτών είναι εκείνοι οι οργανισμοί που πληρούν τα κριτήρια που ορίζονται στο άρθρο 5 της απόφασης αριθ. 283/1999/ΕΚ.Άρθρο 2Η Επιτροπή μπορεί να ζητά τη γνώμη της επιτροπής επί όλων των προβλημάτων που σχετίζονται με την προστασία των συμφερόντων των καταναλωτών σε κοινοτικό επίπεδο.Άρθρο 3Η επιτροπή απαρτίζεται από:- 15 μέλη που εκπροσωπούν τους εθνικούς οργανισμούς καταναλωτών, ένα από κάθε κράτος μέλος,- ένα μέλος από κάθε ευρωπαϊκό οργανισμό καταναλωτών, όπως αυτός ορίζεται δυνάμει του άρθρου 1 παράγραφος 4.Τα μέλη της επιτροπής που είναι εκπρόσωποι των εθνικών οργανισμών καταναλωτών πρέπει να ενημερώνουν τις ενώσεις που εκπροσωπούν στην επιτροπή και να ζητούν τη γνώμη τους.Άρθρο 41. Τα μέλη της επιτροπής που είναι εκπρόσωποι των εθνικών οργανισμών καταναλωτών διορίζονται από την Επιτροπή ύστερα από πρόταση των εθνικών φορέων που συστάθηκαν από τα κράτη μέλη για το συντονισμό των ενώσεων καταναλωτών, εφόσον αυτοί υπάρχουν.Εάν ο εθνικός φορέας συντονισμού των ενώσεων των καταναλωτών δεν είναι σε θέση να υποβάλει μία μόνο πρόταση, πρέπει να υποβάλει στην Επιτροπή κατάλογο τριών, κατ' ανώτατο όριο, επίλεκτων υποψηφίων, από τους οποίους η Επιτροπή θα διορίσει το μέλος.Εφόσον δεν υπάρχουν τέτοιοι φορείς, η Επιτροπή θα διορίσει το μέλος αφού θα έχει συγκαλέσει τους εθνικούς οργανισμούς καταναλωτών και θα τους έχει ζητήσει να υποδείξουν έναν υποψήφιο. Σε περίπτωση διαφωνίας, πρέπει να υποβάλουν κατάλογο τριών, κατ' ανώτατο όριο, επίλεκτων υποψηφίων, από τους οποίους η Επιτροπή θα διορίσει το μέλος.2. Τα μέλη των ευρωπαϊκών οργανισμών καταναλωτών διορίζονται από την Επιτροπή ύστερα από πρόταση των ευρωπαϊκών οργανισμών καταναλωτών που πληρούν τα κριτήρια που ορίζονται στην απόφαση αριθ. 283/1999/ΕΚ.3. Διορίζεται ίσος αριθμός αναπληρωτών των μελών που αναφέρονται στις παραγράφους 1 και 2 υπό τις ίδιες συνθήκες με αυτές που ισχύουν για τα μέλη. Ο αναπληρωτής αντικαθιστά αυτόματα ένα μέλος που απουσιάζει ή κωλύεται.Άρθρο 51. Η θητεία των μελών είναι τριετής και ανανεώσιμη.Μετά τη λήξη της τριετούς περιόδου, τα μέλη συνεχίζουν να ασκούν τα καθήκοντά τους μέχρις ότου πραγματοποιηθεί η αντικατάστασή τους ή η ανανέωση της θητείας τους.Η θητεία των μελών λήγει πριν από την εκπνοή της περιόδου των τριών ετών σε περίπτωση παραίτησης ή θανάτου τους. Η θητεία τους μπορεί επίσης να λήξει, εάν οι οργανισμοί που τους πρότειναν ζητήσουν την αντικατάστασή τους. Αντικαθίστανται για το υπόλοιπο της τριετούς περιόδου σύμφωνα με τη διαδικασία που ορίζεται στο άρθρο 4 παράγραφος 1.2. Η επιτροπή μπορεί να προσκαλέσει ως εμπειρογνώμονα οποιονδήποτε διαθέτει ειδική εμπειρογνωμοσύνη επί κάποιου σημείου της ημερήσιας διάταξης για να συμμετάσχει στις εργασίες της.Άρθρο 6Δεν καταβάλλεται αμοιβή για την άσκηση καθηκόντων.Άρθρο 7Η Επιτροπή δημοσιεύει τον κατάλογο των μελών και των αναπληρωτών στην Επίσημη Εφημερίδα των Ευρωπαϊκών Κοινοτήτων για τους λόγους ενημέρωσης.Άρθρο 8Στις συνεδριάσεις της επιτροπής προεδρεύει ο εκπρόσωπος της Επιτροπής. Η Επιτροπή εξασφαλίζει επίσης τη γραμματειακή υποστήριξη της επιτροπής και οργανώνει τις εργασίες της.Άρθρο 9Η επιτροπή συνεδριάζει στην έδρα της Επιτροπής, η οποία και συγκαλεί τις συνεδριάσεις κατά κανόνα τέσσερις φορές ανά έτος.Άρθρο 10Οι συζητήσεις στα πλαίσια της επιτροπής βασίζονται στις αιτήσεις γνωμοδότησης που υποβάλλει η Επιτροπή. Όταν η Επιτροπή ζητά κάποια γνώμη, μπορεί να ορίσει την προθεσμία εντός της οποίας πρέπει να υποβληθεί η γνώμη. Οι θέσεις που λαμβάνουν τα μέλη θα εμφανίζονται στα πρακτικά που διαβιβάζονται στην Επιτροπή. Οι γνώμες που εγκρίνονται θα επισυνάπτονται στα πρακτικά.Άρθρο 11Με την επιφύλαξη των διατάξεων του άρθρου 287 της συνθήκης, τα μέλη και οι αναπληρωτές της επιτροπής δεσμεύονται να μην κοινοποιούν σε τρίτους οποιεσδήποτε πληροφορίες των οποίων λαμβάνουν γνώση κατά τις εργασίες της επιτροπής, σε περιπτώσεις που η Επιτροπή τους πληροφορεί ότι η ζητούμενη γνώμη ή το τεθέν ερώτημα αφορά ζήτημα εμπιστευτικού χαρακτήρα.Άρθρο 12Η απόφαση 95/260/ΕΚ καταργείται.Βρυξέλλες, 4 Μαΐου 2000.Για την ΕπιτροπήDavid ByrneΜέλος της Επιτροπής(1) ΕΕ L 162 της 13.7.1995, σ. 37.(2) ΕΕ L 34 της 9.2.1999, σ. 1.


Avis juridique important

|

31969D0414

69/414/ΕΟΚ: Απόφαση του Συμβουλίου της 13ης Νοεμβρίου 1969 περί ιδρύσεως μονίμου επιτροπής των τροφίμων

Επίσημη Εφημερίδα αριθ. L 291 της 19/11/1969 σ. 0009 - 0010 Φινλανδική ειδική έκδοση: Κεφάλαιο 13 τόμος 1 σ. 0114  Δανική ειδική έκδοση: Σειρά I Κεφάλαιο 1969(II) σ. 0487  Σουηδική ειδική έκδοση: Κεφάλαιο 13 τόμος 1 σ. 0114  Αγγλική ειδική έκδοση: Σειρά I Κεφάλαιο 1969(II) σ. 0500  Ελληνική ειδική έκδοση: Κεφάλαιο 03 τόμος 5 σ. 0003  Ισπανική ειδική έκδοση: Κεφάλαιο 13 τόμος 1 σ. 0169  Πορτογαλική ειδική έκδοση : Κεφάλαιο 13 τόμος 1 σ. 0169

++++ΑΠΟΦΑΣΗ ΤΟΥ ΣΥΜΒΟΥΛΙΟΥ  της 13ης Νοεμβρίου 1969  περί ιδρύσεως μονίμου επιτροπής των τροφίμων  ( 69/414 / ΕΟΚ )  ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ ,  Εχοντας υπόψη :  τη συνθήκη περί ιδρύσεως της Ευρωπαϊκής Οικονομικής Κοινότητος ,  το σχέδιο αποφάσεως που υποβλήθηκε από την Επιτροπή ,  Εκτιμώντας :  ότι στην περίπτωση κατά την οποία το Συμβούλιο απονέμει στην Επιτροπή αρμοδιότητες στον τομέα των τροφίμων , πρέπει να δημιουργηθεί μία επιτροπή που να αποτελείται από αντιπροσώπους των Κρατών μελών για να εξασφαλισθεί μία στενή συνεργασία ανάμεσα στα Κράτη μέλη και την Επιτροπή και να επιτραπεί σε αυτήν εδώ να διαβουλευτεί με εμπειρογνώμονες   ότι είναι εξ άλλου επιθυμητό αυτή η συνεργασία να εκτείνεται στο σύνολο των τομέων που αποτελούν αντικείμενο κοινοτικής ρυθμίσεως σ ' αυτά τα θέματα  ότι πρέπει γι ' αυτό το σκοπό να αποκτήσει δυνατότητα η εν λόγω επιτροπή να εξετάζει κάθε θέμα σχετικό μ ' αυτούς του τομείς ,  ΑΠΟΦΑΣΙΣΕ :  Αρθρο 1  Συνιστάται μία Μόνιμη Επιτροπή Τροφίμων , ονομαζομένη στο εξής " επιτροπή " , αποτελούμενη από αντιπροσώπους των Κρατών μελών και προεδρευόμενη από ένα αντιπρόσωπο της Κοινότητος .  Αρθρο 2  Η Επιτροπή ασκεί τα καθήκοντα που απορρέουν από τις διατάξεις που θεσπίζει το Συμβούλιο στον τομέα των τροφίμων , στις περιπτώσεις και υπό τις προϋποθέσεις που προβλέπονται από αυτές τις διατάξεις .  Δύναται εξάλλου να εξετάζει κάθε άλλο θέμα σχετικά μ ' αυτές τις διατάξεις , που τίθεται από τον πρόεδρό της , είτε με πρωτοβουλία του ίδιου , είτε με αίτηση ενός Κράτους μέλους .  Αρθρο 3  Η Επιτροπή καταρτίζει τον εσωτερικό της κανονισμό .  Εγινε στις Βρυξέλλες , στις 13 Νοεμβρίου 1969 .  Για το Συμβούλιο  Ο Πρόεδρος  L . DE BLOCK


Avis juridique important

|

31996D0621

96/621/ΕΚ: Απόφαση του Συμβουλίου της 14ης Οκτωβρίου 1996 περί συνάψεως της υπό μορφή ανταλλαγής επιστολών συμφωνίας μεταξύ της Ευρωπαϊκής Κοινότητας και της Τουρκικής Δημοκρατίας για τον καθορισμό από 1ης Ιανουαρίου 1994 του πρόσθετου ποσού που πρέπει να αφαιρείται από την εισφορά ή το δασμό που εφαρμόζεται κατά την εισαγωγή στην Κοινότητα ακατέργαστου ελαιόλαδου καταγωγής Τουρκίας

Επίσημη Εφημερίδα αριθ. L 277 της 30/10/1996 σ. 0038 - 0038

ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Οκτωβρίου 1996 περί συνάψεως της υπό μορφή ανταλλαγής επιστολών συμφωνίας μεταξύ της Ευρωπαϊκής Κοινότητας και της Τουρκικής Δημοκρατίας για τον καθορισμό από 1ης Ιανουαρίου 1994 του πρόσθετου ποσού που πρέπει να αφαιρείται από την εισφορά ή το δασμό που εφαρμόζεται κατά την εισαγωγή στην Κοινότητα ακατέργαστου ελαιόλαδου καταγωγής Τουρκίας (96/621/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113 σε συνδυασμό με το άρθρο 228 παράγραφος 2 πρώτη φράση,την απόφαση αριθ. 1/77 του συμβουλίου σύνδεσης ΕΟΚ Τουρκίας, της 17ης Μαΐου 1977, σχετικά με τις νέες προσχωρήσεις κατά την εισαγωγή τουρκικών γεωργικών προϊόντων στην Κοινότητα, και ιδίως το παράρτημα IV αυτής,την πρόταση της Επιτροπής,Εκτιμώντας:ότι πρέπει να εγκριθεί η υπό μορφή ανταλαγής επιστολών συμφωνία μεταξύ της Ευρωπαϊκής Κοινότητας και της Τουρκικής Δημοκρατίας για τον καθορισμό, από 1ης Ιανουαρίου 1994, του πρόσθετου ποσού που πρέπει να αφαιρείται από την εισφορά ή το δασμό που εφαρμόζεται κατά την εισαγωγή στην Κοινότητα ακατέργαστου ελαιόλαδου καταγωγής Τουρκίας,ότι ο κανονισμός (ΕΟΚ) αριθ. 3813/92 του Συμβουλίου, της 28ης Δεκεμβρίου 1992, σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στο πλαίσιο της κοινής γεωργικής πολιτικής (1) καταργεί την εφαρμογή ενός διορθωτικού συντελεστή 1,207509 επί των συντελεστών γεωργικής μετατροπής μέχρι τις 31 Ιανουαρίου 1995 7 ότι είναι, λοιπόν, αναγκαίο, λαμβανομένου υπόψη του γενεσιουργού αιτίου της εφαρμοστέας γεωργικής ισοτιμίας μετατροπής, να προβλεφθεί ένα ποσό που λήγει στις 31 Ιανουαρίου 1995 και ένα ποσό από την 1η Φεβρουαρίου 1995,ΑΠΟΦΑΣΙΖΕΙ:Άρθρο 1 Εγκρίνεται εξ ονόματος της Ευρωπαϊκής Κοινότητας η υπό μορφή ανταλλαγής επιστολών συμφωνία μεταξύ της Ευρωπαϊκής Κοινότητας και της Τουρκικής Δημοκρατίας που καθορίζει, από την 1η Ιανουαρίου 1994, το πρόσθετο ποσό που πρέπει να αφαιρείται από την εισφορά ή το δασμό που εφαρμόζεται κατά την εισαγωγή στην Κοινότητα ακατέργαστου ελαιόλαδου καταγωγής Τουρκίας.Το κείμενο της συμφωνίας προσαρτάται στην παρούσα απόφαση.Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη συμφωνία δεσμεύοντας την Κοινότητα.Άρθρο 3 Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Λουξεμβούργο, 14 Οκτωβρίου 1996.Για το ΣυμβούλιοΟ ΠρόεδροςR. QUINN(1) ΕΕ αριθ. L 387 της 31. 12. 1992, σ. 1 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 150/95 (ΕΕ αριθ. L 22 της 31. 1. 1995, σ. 1).


title: 2010/429/: Απόφαση της Επιτροπής, της 28ης Ιουλίου 2010 , για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο της σειράς MON 88017 x MON 810 (MON-88Ø17-3 x MON-ØØ81Ø-6) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2010) 5139]  Κείμενο που παρουσιάζει ενδιαφέρον για τον ΕΟΧ

text:
               3.8.2010

               EL

               Επίσημη Εφημερίδα της Ευρωπαϊκής Ένωσης

               L 201/46

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 28ης Ιουλίου 2010
   για την έγκριση της διάθεσης στην αγορά προϊόντων που περιέχουν, αποτελούνται ή παράγονται από γενετικώς τροποποιημένο αραβόσιτο της σειράς MON 88017 x MON 810 (MON-88Ø17-3 x MON-ØØ81Ø-6) σύμφωνα με τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό Ε(2010) 5139]
   (Τα κείμενα στη γαλλική και την ολλανδική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   (2010/429/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (1), και ιδίως το άρθρο 7 παράγραφος 3 και το άρθρο 19 παράγραφος 3,
   Εκτιμώντας τα ακόλουθα:

               (1)

               Στις 29 Νοεμβρίου 2005 η εταιρεία Monsanto Europe SA υπέβαλε στην αρμόδια αρχή της Τσεχικής Δημοκρατίας αίτηση, σύμφωνα με τα άρθρα 5 και 17 του κανονισμού (ΕΚ) αριθ. 1829/2003, για τη διάθεση στην αγορά τροφίμων, συστατικών τροφίμων και ζωοτροφών που περιέχουν, αποτελούνται ή παράγονται από αραβόσιτο MON 88017 x MON 810 («η αίτηση»).

               (2)

               Η αίτηση καλύπτει επίσης τη διάθεση στην αγορά άλλων προϊόντων εκτός των τροφίμων και των ζωοτροφών που περιέχουν ή αποτελούνται από αραβόσιτο MON 88017 x MON 810 για τις ίδιες χρήσεις με οποιονδήποτε άλλο αραβόσιτο, εκτός της καλλιέργειας. Συνεπώς, σύμφωνα με το άρθρο 5 παράγραφος 5 και με το άρθρο 17 παράγραφος 5 του κανονισμού (ΕΚ) αριθ. 1829/2003, η αίτηση περιλαμβάνει τα δεδομένα και τις πληροφορίες που απαιτούνται σύμφωνα με τα παραρτήματα III και IV της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (2), καθώς και τις πληροφορίες και τα συμπεράσματα της εκτίμησης επικινδυνότητας που διεξήχθη σύμφωνα με τις αρχές του παραρτήματος II της οδηγίας 2001/18/ΕΚ. Περιλαμβάνει επίσης σχέδιο παρακολούθησης για τις περιβαλλοντικές επιπτώσεις σύμφωνα με το παράρτημα VII της οδηγίας 2001/18/ΕΚ.

               (3)

               Η Ευρωπαϊκή Αρχή για την Ασφάλεια των Τροφίμων (European Food Safety Authority, «EFSA») στις 21 Ιουλίου 2009 εξέδωσε ευνοϊκή γνώμη σύμφωνα με τα άρθρα 6 και 18 του κανονισμού (ΕΚ) αριθ. 1829/2003. Η EFSA έκρινε ότι ο αραβόσιτος της σειράς MON 88017 x MON 810 είναι εξίσου ασφαλής με τον αντίστοιχο μη τροποποιημένο γενετικώς αραβόσιτο όσον αφορά τις πιθανές επιπτώσεις στην υγεία των ανθρώπων και των ζώων, καθώς και στο περιβάλλον. Επομένως, κατέληξε στο συμπέρασμα ότι δεν υπάρχουν στοιχεία που να αποδεικνύουν ότι η διάθεση στην αγορά προϊόντων που περιέχουν, αποτελούνται ή παράγονται από αραβόσιτο MON 88017 x MON 810 («τα προϊόντα»), όπως περιγράφεται στην αίτηση, ενδέχεται να έχει δυσμενείς επιπτώσεις στην υγεία των ανθρώπων, των ζώων ή στο περιβάλλον στο πλαίσιο των προβλεπόμενων χρήσεών τους (3). Στη γνώμη της, η EFSA εξέτασε όλα τα συγκεκριμένα ερωτήματα και τις ανησυχίες που διατύπωσαν τα κράτη μέλη στο πλαίσιο της διαβούλευσης με τις εθνικές αρμόδιες αρχές σύμφωνα με το άρθρο 6 παράγραφος 4 και το άρθρο 18 παράγραφος 4 του εν λόγω κανονισμού.

               (4)

               Στη γνωμοδότησή της, η EFSA κατέληξε επίσης στο συμπέρασμα ότι το σχέδιο παρακολούθησης του περιβάλλοντος, το οποίο συνίσταται σε γενικό σχέδιο εποπτείας που υποβλήθηκε από τον αιτούντα, συνάδει με την προβλεπόμενη χρήση των προϊόντων.

               (5)

               Με βάση το εν λόγω σκεπτικό, θα πρέπει να δοθεί έγκριση για τα προϊόντα.

               (6)

               Θα πρέπει να αποδοθεί αποκλειστικός αναγνωριστικός κωδικός σε κάθε ΓΤΟ, όπως προβλέπεται στον κανονισμό (ΕΚ) αριθ. 65/2004 της Επιτροπής, της 14ης Ιανουαρίου 2004, για την καθιέρωση συστήματος σχηματισμού και απόδοσης αποκλειστικών αναγνωριστικών κωδικών για τους γενετικά τροποποιημένους οργανισμούς (4).

               (7)

               Βάσει της γνώμης της EFSA, δεν φαίνεται ότι είναι απαραίτητες πρόσθετες ειδικές απαιτήσεις επισήμανσης, πέρα από αυτές που προβλέπονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 για τα τρόφιμα, τα συστατικά τροφίμων και τις ζωοτροφές που περιέχουν, αποτελούνται ή παράγονται από αραβόσιτο της σειράς MON 88017 x MON 810. Ωστόσο, προκειμένου να εξασφαλιστεί η χρήση των προϊόντων εντός των ορίων της έγκρισης που προβλέπεται από την παρούσα απόφαση, η επισήμανση ζωοτροφών που περιέχουν ή αποτελούνται από τον ΓΤΟ και άλλων προϊόντων εκτός των τροφίμων και των ζωοτροφών που περιέχουν ή αποτελούνται από τον ΓΤΟ, για τα οποία ζητείται έγκριση, θα πρέπει να συμπληρώνεται με σαφή ένδειξη ότι τα εν λόγω προϊόντα δεν πρέπει να χρησιμοποιούνται για σκοπούς καλλιέργειας.

               (8)

               Ο κάτοχος έγκρισης υποβάλλει ετήσιες εκθέσεις για την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης όσον αφορά τις επιπτώσεις στο περιβάλλον. Τα αποτελέσματα αυτά υποβάλλονται σύμφωνα με την απόφαση 2009/770/ΕΚ της Επιτροπής, της 13ης Οκτωβρίου 2009, για καθορισμό τυποποιημένων εντύπων για την υποβολή των αποτελεσμάτων της παρακολούθησης της σκόπιμης ελευθέρωσης γενετικώς τροποποιημένων οργανισμών στο περιβάλλον, με σκοπό τη διάθεση στην αγορά, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου (5).

               (9)

               Η γνώμη της EFSA δεν δικαιολογεί την επιβολή ειδικών όρων ή περιορισμών για τη διάθεση στην αγορά και/ή ειδικών όρων ή περιορισμών για τη χρήση και τον χειρισμό, συμπεριλαμβανομένων των απαιτήσεων παρακολούθησης της χρήσης του τροφίμου και της ζωοτροφής μετά τη διάθεση στην αγορά, ή ειδικών όρων για την προστασία ιδιαίτερων οικοσυστημάτων/περιβάλλοντος και/ή γεωγραφικών περιοχών, όπως ορίζεται στο άρθρο 6 παράγραφος 5 στοιχείο ε) και στο άρθρο 18 παράγραφος 5 του κανονισμού (ΕΚ) αριθ. 1829/2003.

               (10)

               Το σύνολο των πληροφοριών που αφορούν την έγκριση των προϊόντων θα πρέπει να καταχωριστούν στο κοινοτικό μητρώο των γενετικά τροποποιημένων τροφίμων και ζωοτροφών, όπως προβλέπεται στον κανονισμό (ΕΚ) αριθ. 1829/2003.

               (11)

               Το άρθρο 4 παράγραφος 6 του κανονισμού (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς και για την τροποποίηση της οδηγίας 2001/18/ΕΚ (6), προβλέπει απαιτήσεις επισήμανσης για τα προϊόντα που περιέχουν ή αποτελούνται από ΓΤΟ.

               (12)

               Η παρούσα απόφαση πρέπει να κοινοποιηθεί μέσω του Οργανισμού Ελέγχου της Βιοασφάλειας στα μέρη που προσυπογράφουν το πρωτόκολλο της Καρθαγένης για τη βιοασφάλεια, το οποίο προσαρτάται στη σύμβαση για τη βιολογική ποικιλότητα, σύμφωνα με τις διατάξεις του άρθρου 9 παράγραφος 1 και του άρθρου 15 παράγραφος 2 στοιχείο γ) του κανονισμού (ΕΚ) αριθ. 1946/2003 του Ευρωπαϊκού Κοινοβουλίου και του Συμβουλίου, της 15ης Ιουλίου 2003, για τις διασυνοριακές διακινήσεις γενετικά τροποποιημένων οργανισμών (7).

               (13)

               Ο αιτών υπέβαλε τη γνώμη του σχετικά με τα μέτρα που προβλέπονται στην παρούσα απόφαση.

               (14)

               Η μόνιμη επιτροπή για την τροφική αλυσίδα και την υγεία των ζώων δεν διατύπωσε γνώμη εντός της προθεσμίας που καθορίστηκε από τον πρόεδρό της.

               (15)

               Στη συνεδρίασή του της 29ης Ιουνίου 2010 το Συμβούλιο δεν μπόρεσε να αποφασίσει με ειδική πλειοψηφία είτε υπέρ είτε κατά της πρότασης. Το Συμβούλιο δήλωσε ότι οι εργασίες του σχετικά με τον εν λόγω φάκελο έχουν ολοκληρωθεί. Συνεπώς, εναπόκειται στην Επιτροπή να θεσπίσει τα μέτρα,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Γενετικώς τροποποιημένος οργανισμός και αποκλειστικός αναγνωριστικός κωδικός
   Στον γενετικώς τροποποιημένο αραβόσιτο (Zea mays L.) της σειράς MON 88017 x MON 810, όπως ορίζεται στο στοιχείο β) του παραρτήματος της παρούσας απόφασης, αποδίδεται ο αποκλειστικός αναγνωριστικός κωδικός MON-88Ø17-3 x MON-ØØ81Ø-6, όπως προβλέπεται από τον κανονισμό (ΕΚ) αριθ. 65/2004.
   Άρθρο 2
   Έγκριση
   Τα ακόλουθα προϊόντα εγκρίνονται για τους σκοπούς του άρθρου 4 παράγραφος 2 και του άρθρου 16 παράγραφος 2 του κανονισμού (ΕΚ) αριθ. 1829/2003, σύμφωνα με τους όρους που προβλέπονται στην παρούσα απόφαση:

               α)

               τρόφιμα και συστατικά τροφίμων που περιέχουν, αποτελούνται ή παράγονται από αραβόσιτο της σειράς MON-88Ø17-3 x MON-ØØ81Ø-6·

               β)

               ζωοτροφές που περιέχουν, αποτελούνται ή παράγονται από αραβόσιτο της σειράς MON-88Ø17-3 x MON-ØØ81Ø-6·

               γ)

               άλλα προϊόντα εκτός των τροφίμων και των ζωοτροφών που περιέχουν ή αποτελούνται από αραβόσιτο MON-88Ø17-3 x MON-ØØ81Ø-6 για τις ίδιες χρήσεις με οποιονδήποτε άλλο αραβόσιτο, εκτός της καλλιέργειας.

         Άρθρο 3
   Επισήμανση
   1.   Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (ΕΚ) αριθ. 1830/2003, η «ονομασία του οργανισμού» είναι «αραβόσιτος».
   2.   Η διατύπωση «δεν προορίζεται για καλλιέργεια» αναγράφεται στην επισήμανση και στα συνοδευτικά έγγραφα των προϊόντων που περιέχουν ή αποτελούνται από αραβόσιτο της σειράς MON-88Ø17-3 x MON-ØØ81Ø-6, όπως αναφέρεται στο άρθρο 2 στοιχεία β) και γ).
   Άρθρο 4
   Παρακολούθηση των περιβαλλοντικών επιπτώσεων
   1.   Ο κάτοχος έγκρισης εξασφαλίζει την κατάρτιση και την εφαρμογή του σχεδίου παρακολούθησης για τις περιβαλλοντικές επιπτώσεις, όπως ορίζεται στο σημείο η) του παραρτήματος.
   2.   Ο κάτοχος έγκρισης υποβάλλει στην Επιτροπή ετήσιες εκθέσεις σχετικά την εφαρμογή και τα αποτελέσματα των δραστηριοτήτων που ορίζονται στο σχέδιο παρακολούθησης, σύμφωνα με την απόφαση 2009/770/ΕΚ.
   Άρθρο 5
   Κοινοτικό μητρώο
   Οι πληροφορίες που παρατίθενται στο παράρτημα της παρούσας απόφασης καταχωρίζονται στο κοινοτικό μητρώο των γενετικώς τροποποιημένων τροφίμων και ζωοτροφών, όπως προβλέπεται στο άρθρο 28 του κανονισμού (ΕΚ) αριθ. 1829/2003.
   Άρθρο 6
   Κάτοχος της έγκρισης
   Ο κάτοχος έγκρισης είναι η Monsanto Europe SA, Βέλγιο, που εκπροσωπεί τη Monsanto Company, Ηνωμένες Πολιτείες της Αμερικής.
   Άρθρο 7
   Διάρκεια ισχύος
   Η παρούσα απόφαση ισχύει για περίοδο δέκα (10) ετών από την ημερομηνία έκδοσής της.
   Άρθρο 8
   Αποδέκτης
   Η παρούσα απόφαση απευθύνεται στην εταιρεία Monsanto Europe SA, Avenue de Tervuren 270-272, 1150 Brussels – Βέλγιο.

      Βρυξέλλες, 28 Ιουλίου 2010.

            Για την Επιτροπή

         John DALLI

            Μέλος της Επιτροπής

      (1)  ΕΕ L 268 της 18.10.2003, σ. 1.

      (2)  ΕΕ L 106 της 17.4.2001, σ. 1.

      (3)  http://registerofquestions.efsa.europa.eu/roqFrontend/questionLoader?question=EFSA-Q-2006-020

      (4)  ΕΕ L 10 της 16.1.2004, σ. 5.

      (5)  ΕΕ L 275 της 21.10.2009, σ. 9.

      (6)  ΕΕ L 268 της 18.10.2003, σ. 24.

      (7)  ΕΕ L 287 της 5.11.2003, σ. 1.

      ΠΑΡΑΡΤΗΜΑ
      α)   Αιτών και κάτοχος της έγκρισης:

                  Επωνυμία

                  :

                  Monsanto Europe SA

                  Διεύθυνση

                  :

                  Avenue de Tervuren 270-272, 1150 Brussels – Βέλγιο

            Εξ ονόματος της Monsanto Company – 800 N. Lindbergh Boulevard – St. Louis, Missouri 63167 – Ηνωμένες Πολιτείες της Αμερικής.
      β)   Ονομασία και χαρακτηριστικά των προϊόντων:

                  1.

                  τρόφιμα και συστατικά τροφίμων που περιέχουν, αποτελούνται ή παράγονται από αραβόσιτο της σειράς MON-88Ø17-3 x MON-ØØ81Ø-6·

                  2.

                  ζωοτροφές που περιέχουν, αποτελούνται ή παράγονται από αραβόσιτο της σειράς MON-88Ø17-3 x MON-ØØ81Ø-6·

                  3.

                  άλλα προϊόντα εκτός των τροφίμων και των ζωοτροφών που περιέχουν ή αποτελούνται από αραβόσιτο MON-88Ø17-3 x MON-ØØ81Ø-6 για τις ίδιες χρήσεις με οποιονδήποτε άλλο αραβόσιτο, εκτός της καλλιέργειας.

            Ο γενετικώς τροποποιημένος αραβόσιτος MON-88Ø17-3 x MON-ØØ81Ø-6, όπως περιγράφεται στην αίτηση, παράγεται από διασταύρωση αραβοσίτων που περιέχουν τις σειρές MON-88Ø17-3 και MON-ØØ81Ø-6 και εκφράζει τις πρωτεΐνες Cry3Bb1 και Cry1Ab που παρέχουν προστασία από ορισμένα βλαβερά κολεόπτερα και λεπιδόπτερα αντίστοιχα και την πρωτεΐνη CP4 EPSPS που προσδίδει αντοχή στο ζιζανιοκτόνο γλυφοσάτ.
      γ)   Επισήμανση:

                  1.

                  Για τους σκοπούς των απαιτήσεων επισήμανσης που ορίζονται στο άρθρο 13 παράγραφος 1 και στο άρθρο 25 παράγραφος 2 του κανονισμού (ΕΚ) αριθ. 1829/2003 και στο άρθρο 4 παράγραφος 6 του κανονισμού (ΕΚ) αριθ. 1830/2003, η «ονομασία του οργανισμού» είναι «αραβόσιτος».

                  2.

                  Η διατύπωση «δεν προορίζεται για καλλιέργεια» αναγράφεται στη σήμανση και στα συνοδευτικά έγγραφα των προϊόντων που περιέχουν ή αποτελούνται από αραβόσιτο MON-88Ø17-3 x MON-ØØ81Ø-6, όπως αναφέρεται στο άρθρο 2 στοιχεία β) και γ) της παρούσας απόφασης.

            δ)   Μέθοδος ανίχνευσης:

                  —

                  Ποσοτικοποιημένη εξειδικευμένη μέθοδος πραγματικού χρόνου που βασίζεται στην PCR (αλυσιδωτή αντίδραση πολυμεράσης) για τον γενετικώς τροποποιημένο αραβόσιτο MON-88Ø17-3 και MON-ØØ81Ø-6 με επικύρωση στον αραβόσιτο MON-88Ø17-3 x MON-ØØ81Ø-6.

                  —

                  Επικυρωμένη στους σπόρους από το κοινοτικό εργαστήριο αναφοράς που ιδρύθηκε δυνάμει του κανονισμού (ΕΚ) αριθ. 1829/2003 και δημοσιευμένη στη διεύθυνση http://gmo-crl.jrc.ec.europa.eu/statusofdoss.htm

                  —

                  Υλικό αναφοράς: AOCS 0406-D (για τον αραβόσιτο MON-88Ø17-3) που διατίθεται μέσω της American Oil Chemists Society στη διεύθυνση http://www.aocs.org/tech/crm/ και ERM®-BF413 (για τον αραβόσιτο MON-ØØ81Ø-6) που διατίθεται μέσω του Ινστιτούτου Υλικών Αναφοράς και Μετρήσεων (IRMM) του Κοινού Κέντρου Ερευνών (ΚΚΕρ) της Ευρωπαϊκής Επιτροπής στη διεύθυνση https://irmm.jrc.ec.europa.eu/rmcatalogue

            ε)   Αποκλειστικός αναγνωριστικός κωδικός:

      MON-88Ø17-3 x MON-ØØ81Ø-6.
      στ)   Απαιτούμενες πληροφορίες σύμφωνα με το παράρτημα ΙΙ του πρωτοκόλλου της Καρθαγένης για τη βιοασφάλεια που επισυνάπτεται στη σύμβαση για τη βιολογική ποικιλότητα:

      Οργανισμός Ελέγχου της Βιοασφάλειας, αριθ. εγγραφής: βλέπε [συμπληρώνεται κατά την κοινοποίηση].
      ζ)   Όροι ή περιορισμοί σχετικά με τη διάθεση στην αγορά, τη χρήση ή τον χειρισμό των προϊόντων:

      Δεν απαιτείται.
      η)   Σχέδιο παρακολούθησης:

      Σχέδιο παρακολούθησης για τις περιβαλλοντικές επιπτώσεις σύμφωνα με το παράρτημα VII της οδηγίας 2001/18/ΕΚ.
      [Σύνδεσμος: σχέδιο που έχει δημοσιευτεί στο διαδίκτυο]
      θ)   Απαιτήσεις παρακολούθησης μετά τη διάθεση στην αγορά για να χρησιμοποιηθεί το τρόφιμο για ανθρώπινη κατανάλωση:

      Δεν απαιτείται.

         Σημείωση: οι σύνδεσμοι προς τα σχετικά έγγραφα ενδέχεται να χρειάζονται τροποποίηση με την πάροδο του χρόνου. Οι τροποποιήσεις αυτές θα γνωστοποιούνται στο κοινό μέσω της επικαιροποίησης του κοινοτικού μητρώου των γενετικώς τροποποιημένων τροφίμων και ζωοτροφών.


               26.2.2016

               EL

               Επίσημη Εφημερίδα της Ευρωπαϊκής Ένωσης

               C 75/169

         P7_TA(2013)0292
   Αίτηση άρσης της βουλευτικής ασυλίας της Marine Le Pen
   Απόφαση του Ευρωπαϊκού Κοινοβουλίου της 2ας Ιουλίου 2013 σχετικά με την αίτηση άρσης της ασυλίας της Marine Le Pen (2012/2325(IMM))
   (2016/C 075/27)

      Το Ευρωπαϊκό Κοινοβούλιο,

               —

               έχοντας υπόψη την αίτηση για την άρση της ασυλίας της Marine Le Pen, που διαβιβάστηκε στις 26 Νοεμβρίου 2012 από τον Υπουργό Δικαιοσύνης της Γαλλικής Δημοκρατίας σε σχέση με αίτηση, με ημερομηνία 7 Νοεμβρίου 2012, του Προϊσταμένου της Εισαγγελίας Εφετών της Λυών, και ανακοινώθηκε σε συνεδρίαση της Ολομέλειας στις 10 Δεκεμβρίου 2012,

               —

               έχοντας ακούσει τον Bruno Gollnisch ΒΕΚ εξ ονόματος της Marine Le Pen, σύμφωνα με το άρθρο 7 παράγραφος 3 του Κανονισμού του,

               —

               έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των αντιπροσώπων στο Ευρωπαϊκό Κοινοβούλιο με άμεση και καθολική ψηφοφορία,

               —

               έχοντας υπόψη τις αποφάσεις του Δικαστηρίου της Ευρωπαϊκής Ένωσης της 12ης Μαΐου 1964, της 10ης Ιουλίου 1986, της 15ης και 21ης Οκτωβρίου 2008, της 19ης Μαρτίου 2010, της 6ης Σεπτεμβρίου 2011 και της 17ης Ιανουαρίου 2013 (1),

               —

               έχοντας υπόψη το άρθρο 26 του Συντάγματος της Γαλλικής Δημοκρατίας,

               —

               έχοντας υπόψη το άρθρο 6 παράγραφος 2 και το άρθρο 7 του Κανονισμού του,

               —

               έχοντας υπόψη την έκθεση της Επιτροπής Νομικών Θεμάτων (Α7-0236/2013),

               A.

               λαμβάνοντας υπόψη ότι ο Προϊστάμενος της Εισαγγελίας Εφετών της Λυών ζήτησε την άρση της βουλευτικής ασυλίας της Marine Le Pen, βουλευτή του Ευρωπαϊκού Κοινοβουλίου, σε σχέση με δικαστική δίωξη που αφορά εικαζόμενο αδίκημα·

               B.

               λαμβάνοντας υπόψη το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης που ορίζει ότι τα μέλη απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·

               Γ.

               λαμβάνοντας υπόψη το άρθρο 26 του Συντάγματος της Γαλλικής Δημοκρατίας όπου δηλώνεται ότι τα μέλη του Γαλλικού Κοινοβουλίου δεν δύναται να διωχθούν λόγω γνώμης ή ψήφου τις οποίες έδωσαν κατά την εκτέλεση των καθηκόντων τους·

               Δ.

               λαμβάνοντας υπόψη ότι η Marine Le Pen κατηγορείται για υποκίνηση μίσους, διακρίσεων ή βίας κατά ομάδας προσώπων λόγω του θρησκεύματός τους, αδίκημα που προβλέπεται στο γαλλικό δίκαιο, και ιδίως στο άρθρο 24 παράγραφος 8, το άρθρο 23 παράγραφος 1 και το άρθρο 42 της Πράξης της 29ης Ιουλίου 1881 και στο άρθρο 93-3 της Πράξης 82-652 της 29ης Ιουλίου 1982, για το οποίο οι κυρώσεις καθορίζονται στο άρθρο 24 παράγραφοι 8, 10, 11 και 12, της Πράξης της 29ης Ιουλίου 1881, και στο άρθρο 131 — 26 (2) και (3) του Ποινικού Κώδικα·

               E.

               λαμβάνοντας υπόψη ότι η εικαζόμενη πράξη δεν τελεί σε άμεση ή προφανή συνάρτηση με την άσκηση των καθηκόντων της Marine Le Pen υπό την ιδιότητά της ως βουλευτή του Ευρωπαϊκού Κοινοβουλίου, ούτε συνιστά γνώμη εκφρασθείσα ή ψήφο δοθείσα κατά την άσκηση των καθηκόντων της, υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·

               ΣΤ.

               λαμβάνοντας υπόψη ότι η κατηγορία δεν συναρτάται με την ιδιότητα της Marine Le Pen ως βουλευτή του Ευρωπαϊκού Κοινοβουλίου·

               Ζ.

               λαμβάνοντας υπόψη ότι δεν υφίστανται υπόνοιες ύπαρξης fumus persecutionis·

               1.

               αποφασίζει να άρει την ασυλία της Marine Le Pen·

               2.

               αναθέτει στον Πρόεδρό του να διαβιβάσει αμέσως την παρούσα απόφαση και την έκθεση της αρμόδιας επιτροπής του στο Υπουργείο Δικαιοσύνης της Γαλλικής Δημοκρατίας και στην Marine Le Pen.

      (1)  Απόφαση της 12ης Μαΐου 1964 στην υπόθεση 101/63, Wagner/Fohrmann και Krier (Ελληνική ειδική έκδοση, σελ. 1089)· απόφαση της 10ης Ιουλίου 1986 στην υπόθεση 149/85, Wybot/Faure και άλλων (Συλλογή 1986, σελ. 2391)· απόφαση της 15ης Οκτωβρίου 2008 στην υπόθεση T-345/05, Mote/Parlement (Συλλογή 2008, σελ. II-2849)· απόφαση της 21ης Οκτωβρίου 2008 στις συνεκδικασθείσες υποθέσεις C-200/07 και C-201/07, Marra/De Gregorio και Clemente (Συλλογή 2008, σελ. I-7929)· απόφαση της 19ης Μαρτίου 2010 στην υπόθεση T-42/06, Gollnisch/Parlement (Συλλογή 2010, σελ. II-1135)· απόφαση της 6ης Σεπτεμβρίου 2011 στην υπόθεση C-163/10, Patriciello (Συλλογή 2011, σελ. I-7565)· και απόφαση της 17ης Σεπτεμβρίου 2013 στις συνεκδικασθείσες υποθέσεις T-346/11 και T-347/11 Gollnisch/Parlement (δεν δημοσιεύθηκε ακόμη στη Συλλογή).